Kematian COVID-19 Sabah Bawah 10 Kes Sehari

KOTA KINABALU: Kadar kematian akibat jangkitan COVID-19 di Sabah menurun kepada kurang 10 kes sehari selepas kadar vaksinasi lengkap penduduk mencapai tahap 75 peratus, bermula Disember lalu.

Pengarah Jabatan Kesihatan Negeri Sabah (JKNS), Datuk Dr Rose Nani Mudin, berkata analisis yang dijalankan pihaknya mendapati berlaku penurunan kematian yang ketara jika dibandingkan kes pada Ogos dan September tahun lalu.

“Pada Ogos dan September lalu, kadar kematian akibat jangkitan COVID-19 di Sabah sebanyak 40 kes hingga 50 kes sehari.

“Analisis terkini yang selesai semalam menunjukkan selepas mencapai 75 peratus vaksinasi pada Disember lalu, kes kematian kurang daripada 10 sehari.

“Ini semua adalah fakta. Walaupun banyak cerita tidak benar mengenai vaksin, kita minta masyarakat siasat dulu cerita itu dan lihat fakta yang sebenar,” katanya.

Beliau berkata demikian selepas menyempurnakan perasmian bilik laktasi atau penyusuan susu ibu di Ibu Pejabat Kementerian Pembangunan Luar Bandar Sabah, di sini, hari ini.

Kemudahan itu adalah yang pertama diwujudkan di pejabat kerajaan negeri di Sabah bagi keselesaan kakitangan wanita yang memberi susu badan kepada bayi mereka.

Mengulas lanjut, Dr Rose Nani berkata, kesedaran masyarakat mengenai kepentingan vaksin COVID-19 amat penting, dengan tumpuan ketika ini adalah untuk suntikan dos penggalak dan vaksin kanak-kanak.

Beliau berkata, sambutan terhadap kedua-dua pelalian itu yang masih rendah di Sabah dan perlu ditangani segera bagi memastikan masyarakat mendapat perlindungan terbaik terhadap jangkitan COVID-19.

“Langkah pencegahan dengan mendapatkan vaksin termasuk suntikan dos penggalak dan vaksin kanak-kanak ini sangat perlu. Apa yang penting kita mesti lindungi diri kita dengan vaksin.

“Jangkitan sudah ada dalam komuniti, sama ada sempadan dibuka atau tidak, yang menentukan penularan COVID-19 teruk atau tidak ialah pelalian, pematuhan prosedur operasi standard (SOP) dan mengelak bersentuhan kerana itu yang menyebarkan jangkitan,” katanya.

Sementara itu, katanya, semua kes kematian akibat jangkitan COVID-19 yang direkodkan di Sabah ketika ini membabitkan pesakit yang tidak mengambil dos penggalak, manakala 50 peratus yang dimasukkan ke unit rawatan rapi (ICU) dan meninggal dunia terdiri daripada mereka yang tidak mengambil suntikan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


MKN Hantar Pulang 267 PATI Indonesia Ke Negara Asal

TAWAU; 24 JUN 2020 (Rabu) – Majlis Keselamatan Negara (MKN) negeri Sabah menghantar 267 orang lagi Pendatang Asing Tanpa Izin (PATI) masing-masing 134 orang hari ini dan 133 pada Jumaat.

Pengarah MKN Sabah, Sharifah Siti Saleha Habib Yussof, berkata kesemua PATI dihantar melalui jalan laut dari pelabuhan Tawau ke Nunukan Indonesia selepas menjalani ujian saringan COVID-19 sebelum dihantar pulang ke negara asal.

Dalam kenyataan yang dikeluarkan hari ini, beliau berkata, ia merupakan pengusiran ke-17 dan 18 melalui laut pada tahun ini melibatkan PATI Filipina dan Indonesia dengan menjadikan jumlah keseluruhan pengusiran seramai 3936 orang termasuk PATI warganegara India, China, Pakistan dan Vietnam yang telah diusir melalui jalan udara yang dikendalikan Jabatan Imigresen Malaysia (JIM) Sabah.

Jumlah keseluruhan pengusiran sejak tahun 1990 seramai 595,193 orang.

Katanya, pihaknya juga menzahirkan penghargaan kepada pihak Konsulat Republik Indonesia yang telah memberi kerjasama dalam memastikan rakyat mereka dapat pulang ke negara asal.

Dalam pada itu, kerajaan Filipina melalui kedutaannya di negara ini juga telah memberi respon positif dengan pengusiran warganya yang akan dilaksanakan dalam masa terdekat.Sharifah Siti Saleha berkata, pihaknya komited dalam memastikan semua tahanan dapat kembali ke negara asal selain berharap agar komitmen jitu kedua-dua negara dapat diteruskan demi kelancaran pengusiran yang akan datang.

Jelasnya, tindakan penguatkuasaan terhadap PATI tetap diteruskan dan menasihatkan rakyat memainkan peranan membantu kerajaan dengan tidak menggaji pekerja PATI, melindungi dan mendalangi kemasukan PATI ke negeri ini terutama tekong-tekong kapal.

Pengusiran PATI turut diselaraskan bersama JIM dengan bantuan Jabatan Kesihatan, Polis Diraja Malaysia dan pelbagai agensi lain.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar UMS Positif Covid-19

KOTA KINABALU: Sabah merekodkan satu kes baharu positif koronavirus (Covid-19) melibatkan pelajar Universiti Malaysia Sabah (UMS) di sini, kata Pengarah Kesihatan negeri Datuk Dr Christina Rundi.

Beliau berkata, kes itu dikesan semalam dan menjadikan jumlah kumulatif positif Covid-19 di Sabah sebanyak 328 kes setakat ini.

“Kes itu dikesan melalui saringan dan sampel yang diambil berdasarkan prosedur operasi standard (SOP) Pengurusan Pergerakan Pelajar untuk Negeri Sabah yang dikendalikan oleh UMS,” katanya dalam kenyataan hari ini.

Menurutnya, pelajar tersebut antara ribuan penuntut institusi pengajian tinggi yang dibenarkan kembali ke kampung masing-masing menerusi inisiatif yang melibatkan pergerakan besar-besaran pelajar dari zon merah ke zon hijau dan kuning.

Sementara itu, Dr Christina berkata, Sabah dijangka menerima kepulangan kira-kira 7,000 pelajar dari Semenanjung Malaysia, Labuan dan Sarawak.

“Setakat ini, seramai 1,048 pelajar telah kembali ke kampung masing-masing di Sabah manakala Sabah pula menghantar pulang 1,612 pelajar ke Semenanjung, Labuan dan Sarawak,” katanya.

Pada 11 Mei lalu Sabah mencatatkan peningkatan mendadak kes baharu positif Covid-19 dengan 10 kes dan dua daripadanya adalah pelajar universiti yang tiba dari Semenanjung. – BERNAMA


Kimanis Berpotensi Laksana Pembenihan Ikan Di Laut

KIMANIS: Projek pembenihan ikan di laut dilihat berpotensi untuk dibangunkan di Kimanis yang mempunyai banyak nelayan tradisional.

Ketua Menteri, Datuk Seri Panglima Mohd Shafie Apdal berkata, pembenihan ikan di laut ini antara langkah yang dapat membantu nelayan tradisional memperolehi hasil pendapatan secara berterusan biarpun semasa musim tengkujuh.

Beliau berkata, beliau telah mengarahkan Menteri Pertanian & Industri Makanan bekerjasama dengan Jabatan Tanah & Ukur untuk mengenal pasti tol-tol yang boleh diagihkan agar penternakan ikan boleh dilakukan di laut.

Bagaimanapun, pengagihan tol-tol itu perlu disusun dengan baik agar semua nelayan dapat manfaat daripada projek pembenihan ikan sebegitu.

Menurutnya, untuk memastikan pembenihan itu berjaya dilaksanakan, ikan yang dipelihara perlu mempunyai nilai yang tinggi seperti ikan jebong atau dikenali sebagai ‘ayam laut’.

Beliau berkata, ikan berkualiti tinggi mempunyai harga dan permintaan baik jadi, pasarannya juga agak baik.

Mohd Shafie berkata, pendekatan sebegini merupakan langkah terbaik dalam mengubah kehidupan nelayan tradisi yang perlu turun ke laut setiap hari.

Beliau berkata, pembenihan ikan sebegitu akan turut dibangunkan di kawasan Pantai Timur Sabah yang berdepan risiko serangan lanun di lautan.

Katanya, sekiranya projek pembenihan ini dilaksanakan, masalah bot, enjin mahupun subsidi diesel yang mencecah jutaan ringgit dapat dijimatkan.

Tambahnya, peruntukan subsidi itu mungkin boleh digunakan untuk melaksana lebih banyak projek pembenihan ikan di laut.


Empat Pusat Tahanan Sementara Di Sabah Sesak

KOTA KINABALU: Jumlah tahanan pendatang asing tanpa izin (PATI) di Sabah melebihi 7,000 orang setakat 8 Nov lepas, menyebabkan semua empat pusat tahanan sementara (PTS) di negeri ini sesak, kata Ketua Menteri Datuk Seri Mohd Shafie Apdal.

Bagaimanapun, beliau berkata operasi menjejaki warga asing masih diteruskan dengan sebanyak 6,018 operasi bersepadu dijalankan oleh agensi penguatkuasaan termasuk Majlis Keselamatan Negara, negeri Sabah, Kawasan Keselamatan Khas Pantai Timur Sabah (ESScom) dan Polis Diraja Malaysia.

“Kerajaan negeri sedar masalah PATI tidak mampu dibendung sepenuhnya dengan menggunakan kaedah tangkap dan usir semata-mata. Oleh itu perlu ditegaskan bahawa usaha membendung kebanjiran PATI tidak mampu dicapai dengan sekelip mata,” katanya pada persidangan Dewan Undangan Negeri Sabah, di sini hari ini.

Beliau berkata demikian ketika menjawab soalan Datuk Bolkiah Ismail (Warisan-Pitas) yang ingin tahu usaha kerajaan menangani kebanjiran PATI di Sabah serta jumlah yang sedang ditahan di PTS ketika ini.

Empat PTS yang terdapat di Sabah adalah di Papar, Kota Kinabalu dan Sibuga di Sandakan serta Tawau.

Mohd Shafie berkata seramai 9,419 PATI telah dihantar pulang ke negara asal melibatkan 80 penghantaran dari Januari sehingga 8 Nov lepas.

“Bagi menyeragamkan kepelbagaian dokumen yang dimiliki warga asing di Sabah, pelaksanaan Pas Sementara Sabah kepada pemegang IMM13, kad burung-burung dan sijil banci akan dilaksanakan berkuat kuasa pada 1 Jun tahun depan,” katanya.

Dalam pada itu, Mohd Shafie berkata bilangan pemegang IMM13 di Sabah ialah seramai 51,645, sijil banci (47,518) dan kad burung-burung (36,892) bagi tempoh 26 Nov 2015 hingga Jun 2016.


Kerajaan Sabah Mahu Penstrukturan Semula ESSCOM Disegerakan

TAWAU: Kerajaan Sabah mahu penstrukturan semula Kawasan Keselamatan Khas Pantai Timur Sabah (ESSCOM) dapat dilaksanakan secepat mungkin.

Ketua Menteri, Datuk Seri Mohd Shafie Apdal, berkata dengan penstrukturan semula itu akan membolehkan ‘Chain of Command’ dapat diperhalusi dan diperkemaskan.

Beliau berkata, kedudukan ESSCOM dan isu keselamatan sentiasa diberi perhatian berikutan beberapa siri kejadian penculikan di negeri ini, termasuk yang terbaru di kawasan perairan Tambisan dekat Lahad Datu, semalam.

“Kita memang sedia maklum ancaman penculikan ini bukan asing di Sabah kerana sebelum ini pun beberapa kejadian sama pernah berlaku.

“Perkara ini (kes penculikan) sudah saya suarakan di peringkat Pusat bagi mencari kaedah bagaimana untuk menanganinya selain memperkasakan pasukan keselamatan yang ada,” katanya ditemui pemberita pada Majlis Rumah Terbuka Aidilfitri Parti Warisan Sabah (WARISAN) Tawau dan Kalabakan di Kompleks Sukan Tawau, di sini, hari ini.

Mohd Shafie yang juga Pengerusi Majlis Keselamatan Negeri berharap penempatan anggota pasukan keselamatan dapat ditambah, terutama di daerah yang terdedah dengan risiko penculikan seperti di Lahad Datu yang terletak paling hampir dengan negara jiran, Filipina.

“Anggota pasukan keselamatan, aset dan kelengkapan ketenteraan yang ada pada hari ini masih tidak mencukupi,” katanya.

Dalam kejadian pada kira-kira jam 2 pagi semalam, seramai 10 kru bot nelayan dilarikan kumpulan penjenayah rentas sempadan di kawasan perairan Tambisan, Lahad Datu.

Mangsa yang disahkan bukan warga tempatan itu dikatakan menaiki dua bot bersama enam lagi kru sebelum didatangi kumpulan penjenayah yang kemudian melarikan menggunakan bot laju ke arah perairan Tawi-Tawi, selatan Filipina. – Berita Harian


Hero Negara, Tan Sri Noor Hisham Jadi Individu Ketiga Terima Suntikan Covid-19

KUALA LUMPUR: Siaran langsung daripada Putrajaya, pelancaran Program Imuninasi Covid-19 Kebangsaan. Sebentar tadi, Perdana Menteri, Tan Sri Muhyiddin Yassin selesai menerima suntikan vaksin jenis Pfrizer Biotech.

Kini, giliran ‘hero’ negara Pengarah Kesihatan, YB Tan Sri Dr Noor Hisham Abdullah menerima suntikan dos vaksin Covid-19 yang pertama.

Beliau merupakan orang ketiga menerima suntikan vaksin ini selepas Perdana Menteri dan seorang petugas barisan hadapan, Clement a/l Marai Francis. Mereka dinasihatkan untuk berehat selama 30 minit selepas menerima suntikan tersebut.

Pelaksanaan program tiga fasa yang diawalkan dua hari berbanding jadual asal pada 26 Feb (Jumaat) itu bakal menyaksikan lebih 500,000 anggota barisan hadapan menerima vaksin tersebut untuk fasa pertama ini yang akan berlangsung hingga April depan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tinggal di Sabah tanpa pas, lapan warga asing dipenjara

KOTA KINABALU, 27 Nov – Lapan lelaki warga asing didakwa di Mahkamah Sesyen di sini atas pertuduhan menetap di negara ini tanpa pas yang sah.

Hakim Azreena Aziz mengenakan penjara dan sebat terhadap tertuduh, selepas mengaku bersalah.

Azreena memerintahkan Hamid Abduha, 47; Hassan Ali, 45; Din Abdillah, 34; dan Nasir Abni, 42; dikenakan penjara lima bulan dan satu sebatan.

Naim Jamil, 18; dan Toh Seruli, 19; pula dipenjara lima bulan, manakala Ibrahim Yim, 20; dan Steafnus Rabon, 50;  masing-masing dipenjara empat bulan dan kesemua mereka diarahkan menjalani hukuman itu bermula tarikh mereka ditahan.

Hassan dan Din ditahan pada 1 Nov lepas di Tenom, manakala mereka yang lain ditahan pada 17 Nov lepas di beberapa lokasi di sekitar daerah ini.

Kesemua tertuduh didakwa mengikut Seksyen 6 (1)(c) Akta Imigresen 1959/63 yang boleh dihukum denda maksimum RM10,000 atau penjara selama tempoh lima tahun dan sebat.

Pendakwaan kes dikendalikan ASP Sabrina Jinius.


Warga Indonesia Dipenjara 23 Tahun & 12 Sebatan Kerana Merogol, Tiada Dokumen

TAWAU: Lelaki warga Indonesia dihukum penjara 19 tahun dan tujuh sebatan di Mahkamah Sesyen, di sini, hari ini selepas mengaku bersalah merogol seorang wanita yang sedang berbasikal, pertengahan bulan ini.

Selain itu, tertuduh Tion Amat, 26, yang juga pendatang asing tanpa izin (Pati) turut dipenjara empat tahun dan lima sebatan atas kesalahan tiada dokumen pengenalan diri.

Pengakuan berkenaan dibuat tertuduh selepas pertuduhan terhadapnya dibacakan di hadapan Hakim Awang Kerisnada Awang Mahmud.

Tertuduh didakwa merogol mangsa berusia 21 tahun iaitu meletakkannya dalam ketakutan kecederaan dengan cara mengacukan pisau di lehernya.

Kesalahan didakwa dilakukan di dalam lot kelapa sawit Ladang Kumansih Kalabakan, di sini, 6.45 pagi pada 17 Oktober lalu.

Bagi kesalahan itu, tertuduh didakwa mengikut Seksyen 376 (2)(b)Kanun Keseksaan dan boleh dihukum di bawah Seksyen 376(2) kanun sama yang membawa hukuman penjara tidak kurang 10 tahun hingga 30 tahun dan sebatan jika sabit kesalahan.

Awang Kerisnada ketika menjatuhkan hukuman itu berkata, mahkamah wajar menjatuhkan hukuman berat ke atas tertuduh yang melakukan perbuatan terkutuk dan keji, malah mengancam nyawa mangsa menggunakan senjata.

Selain itu katanya, mahkamah juga mengambil kira trauma yang dilalui mangsa yang masih muda selain faktor keselamatan dan kepentingan awam.

“Tertuduh didapati melakukan jenayah rogol tanpa kerelaan mangsa serta laporan perubatan oleh doktor pakar mendapati terdapat koyakan pada kemaluan mangsa,” katanya.

Berdasarkan fakta kes, mangsa yang berbasikal berseorangan di jalan utama Kalabakan-Merotai (antara Bukit Tukok dan Ladang Kumansih) diheret dan diancam menggunakan pisau sebelum dirogol secara paksa oleh tertuduh.

Tertuduh dikatakan turut mengeluarkan kata-kata ugutan selain menggunakan pisau untuk mengoyakkan seluar mangsa sebelum bertindak merogolnya.

Sementara itu, tertuduh yang tidak diwakili peguam turut berdepan hukuman penjara empat tahun dan lima sebatan selepas mengaku bersalah mengikut Seksyen 6(1)(c) Akta Imigresen 1959/63 atas kesalahan memasuki negara ini tanpa sebarang dokumen yang sah.

Terdahulu, pendakwaan yang dikendalikan Timbalan Pendakwa Raya, Mohd Suhaimi Suriana, memohon kedua-dua hukuman berjalan secara berasingan.

Hakim kemudian membenarkan permohonan itu dan memerintahkan hukuman terhadap tertuduh berjalan secara berasingan berkuat kuasa dari tarikh sabitan kes. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4 Pengganas Anggota Abu Sayyaf Terbunuh

MANILA: Pasukan keselamatan Filipina membunuh empat orang yang disyaki pengganas Abu Sayyaf dalam tembak-menembak di sebuah daerah di ibu negara itu awal pagi ini, lapor agensi berita Xinhua.

Polis berkata, sepasukan tentera dan anggota polis pergi ke daerah di Paranaque City, Metro Manila, pada tengah malam semalam untuk menyampaikan waran tangkap kepada salah seorang suspek atas tuduhan pelanggaran undang-undang pemilikan senjata api dan peluru secara haram.

Bagaimanapun, suspek utama dan isterinya didakwa melepaskan tembakan ke arah pasukan penangkap, hingga mencetuskan kejadian tembak-menembak.

Presiden Filipina, Rodrigo Duterte, dijangka menandatangani undang-undang anti-keganasan baharu yang memperkukuhkan usaha negara itu untuk memerangi keganasan domestik.

Undang-undang baharu, versi yang ditingkatkan dari undang-undang kontra-keganasan tahun 2007, dibuat ‘untuk menangani dan secara efektif mengekang tindakan pengganas untuk menjaga keamanan negara,’ menurut surat Duterte bertarikh 1 Jun 2020, menggesa Dewan Rakyat supaya bertindak segera terhadap rang undang-undang (RUU) itu.

Dewan Perwakilan negara dan Senat telah meluluskan RUU itu, dan kini menunggu tanda tangan Duterte.

Ketua Angkatan Bersenjata Filipina, Jeneral Felimon Santos, mengeluarkan satu kenyataan hari ini, mendesak Duterte supaya ‘mempercepatkan menandatangani RUU anti-keganasan supaya ia dapat segera dilaksanakan’ berikutan ‘kehadiran tidak diingini pengganas Abu Sayyaf di Metro Manila.”

Santos berkata, insiden penembakan itu ‘semakin menyerlahkan’ perlunya undang-undang baharu.

“Ia adalah berkenaan keselamatan awam dan kesejahteraan umum yang dipertaruhkan. Kita harus melindungi dan mempertahankan rakyat Filipina dari pengganas,” tambahnya.

Kumpulan Abu Sayyaf yang dianggarkan memiliki 400 pejuang, dianggap kumpulan pelampau terkecil tetapi paling ganas di selatan Filipina serta aktif di wilayah pulau Sulu dan Basilan yang miskin.

Mereka bertanggung jawab atas siri penculikan, pengeboman mati, serangan terhadap anggota keselamatan, pemenggalan awam, pembunuhan dan pemerasan di wilayah Mindanao. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Datuk Nassier Wahab Meninggal Dunia

KUALA LUMPUR: Penyanyi Datuk Nassier Wahab, 57, menghembuskan nafas terakhir di Pusat Perubatan Universiti Malaya (PPUM), Petaling Jaya, pada jam 12.45 pagi tadi.

Pembantu peribadinya, Ariff Salim memberitahu, Allahyarham pergi dalam keadaan mengejut selepas muntah darah kira-kira jam 12.30 malam tadi.

“Seperti semua sedia maklum, arwah menjalani pembedahan membuang ketumbuhan pada rahang kiri, Julai lalu. Selepas itu, arwah melakukan rawatan lanjutan seperti radioterapi dan kimoterapi.

“Doktor meminta arwah menjalani rawatan menambah darah semalam (kelmarin) kerana beliau tampak terlalu pucat. Jika diikutkan, tiada apa-apa rawatan pada hari ini (semalam). Ketika sedang berehat tadi (malam tadi), arwah meminta saya mengurut tangan dan belakang badan, tetapi tiba-tiba, dia muntah darah yang banyak.

“Saya dan isteri arwah yang berada di sisinya terus meminta bantuan doktor. Tiba-tiba sahaja semuanya berlaku. Pada jam 12.45 pagi, doktor mengesahkan abang Nassier sudah tiada,” katanya.

Allahyarham meninggalkan isteri, Datin Fatimah Abd Rauf, 56, dan seorang anak, Intan Najihah.

Jenazah Allahyarham akan dibawa pulang ke kediamannya di Bandar Bukit Raja, Selangor, pagi ini untuk urusan pengebumian.

Nassier yang memulakan karier sejak era 1980-an, berasal dari Pulau Pinang dan aktif menyanyi serta berlakon. Antara lagu popular Allahyarham adalah Sekali Aku Jatuh Cinta, Undangan Rindu dan Memori Cinta Luka.

Pada 1988, Nassier merakamkan lagu duet Susah Senang Kita Bersama dengan Ramlah Ram. Nassier turut menyertai musim kedua Gegar Vaganza (GV) hingga ke pentas akhir pada 2015 dan mendapat tempat keempat.

Pada 15 Julai lalu, Nassier dilaporna menjalani pembedahan membuang ketumbuhan pada rahang kiri di sebuah pusat perubatan, di sini.

Ariff dilaporkan berkata, ketumbuhan itu mula dikesan selepas Nassier menjalani prosedur mencabut gigi, beberapa tahun lalu.

Sejak itu, Nassier dilaporkan kerap sakit gusi dan bergantung kepada ubat tahan sakit. Namun, apabila kesakitan itu berulang, penyanyi itu membuat pemeriksaan rapi dan doktor mendapati ada ketumbuhan kecil pada bahagian berkenaan.

Ketika laporan itu disiarkan, keadaan kesihatan penyanyi yang terkenal dengan lagu Sekali Aku Jatuh Cinta itu semakin baik, malah sudah boleh makan seperti biasa tanpa bergantung kepada tiub.

Sementara itu, Persatuan Seniman Malaysia (SENIMAN) menyifatkan pemergian Allahyarham suatu kehilangan besar kepada industri muzik.

Setiausaha Agungnya, Hafiz Nafiah dalam kenyataannya kepada BH memberitahu, kepimpinan tertinggi dan ahli SENIMAN meratapi pemergian Nassier dan mengucapkan takziah kepada keluarga Allahyarham.


Jokowi isytihar kemenangan, kekalkan jawatan Presiden Indonesia

JAKARTA: Presiden Indonesia, Joko ‘Jokowi’ Widodo hari ini mengisytiharkan kemenangannya dalam pilihan raya presiden republik itu, sekali gus mengekalkan jawatan disandang untuk tempoh lima tahun lagi.

Beliau berkata, keputusan tidak rasmi menunjukkan tiket gandingannya dengan ulama terkenal Ma’ruf Amin memperoleh 54 peratus undian popular dalam pilihan raya semalam.

Jokowi yang berganding dengan Ma’ruf menentang bekas jeneral tentera, Prabowo Subianto dan Sandiaga Uno yang memperoleh 45 peratus undi, menurut ‘kiraan pantas’ tidak rasmi sampel undian oleh peninjau persendirian.

“Kita perlu menunggu keputusan rasmi namun 12 peninjau memberi keputusan jelas. Kami menyampaikan bahawa tiket gandingan Jokowi-Ma’ruf memperoleh 54.5 peratus undi sementara Prabowo memperoleh 45.5 peratus,” kata Jokowi dalam sidang media di selatan ibu kota ini.

Prabowo juga mendakwa memperoleh kejayaan mengatasi Jokowi, memetik tinjauan dalaman menunjukkan beliau menang 62 peratus undi.

Laman web Suruhanjaya Pilihan Raya Umum (KPU) meletakkan Prabowo dengan 45 peratus undi hari ini berdasarkan keputusan daripada 808 atau lebih 800,000 stesen pengundian. -Reuters


Klinik Kesihatan Bakal Dibina Di Putatan Dan Pulau Gaya

PUTATAN: Ahli Parlimen Putatan, Awang Husaini Sahari berkata dua buah Klinik Kesihatan bakal dibina di Putatan dan Pulau Gaya secepat mungkin demi kesejahteraan rakyat di kawasannya.

Perkara ini merupakan antara hasil sesi dialog bersama Pegawai-Pegawai Kanan Pejabat Kesihatan Kawasan Penampang dan juga perjumpaan dengan Pegawai Kesihatan Kota Kinabalu baru-baru ini.

Rasional bagi pembinaan satu lagi klinik kesihatan di Putatan ialah masalah kesesakan pesakit yang dihadapi di Klinik Kesihatan sedia ada sekarang.

Menurut Awang Husaini pembinaan sebuah hospital daerah di sini dilihat tidak praktikalkerana jarak yang dekat dengan Hospital Queen Elizabeth di Kota Kinabalu.

Oleh itu, cadangan untuk membina sebuah lagi Klinik Kesihatan di daerah Putatan dilihat amat praktikal buat masa ini khusus untuk menampung kepadatan di Klinik Kesihatan Putatan.

Cadangan tersebut turut mendapat sokongan daripada pegawai kesihatan Penampang yang berharap ianya dapat direalisasikan dengan segera.

Sementara itu, dalam perjumpaan beliau dengan Pegawai Kesihatan Kota Kinabalu Dr. Julaidah Sharip, tahap kualiti kesihatan terutamanya di Pulau Gaya antara topik perbincangan.

Keperluan untuk membina sebuah Klinik Kesihatan Mini di Pulau Gaya amat penting termasuk dari segi mempromosikan pencegahan penyakit dari masa ke semasa, katanya.

Selain itu, lokasi perkampungan yang terletak di kawasan pulau di dalam Bandaraya Kota Kinabalu secara tidak langsung menjejaskan pergerakan para pesakit untuk mendapatan rawatan.

Menurut Awang Husaini, ini mengundang bahaya kepada penyebaran pelbagai wabak dan penyakit yang akan membahayakan masyarakat di kawasan Pulau Gaya.

Beliau berkata cadangan-cadangan ini akan dikemukakan kepada Kementerian Kesihatan persekutuan bagi mendapatkan maklumbalas dan kelulusan segera.

Beliau percaya dengan kerjasama erat Pejabat Kesihatan Kawasan Penampang serta Pejabat Kesihatan Kawasan Kota Kinabalu segala cadangan yang telah disuarakan akan dapat direalisasikan demi untuk meningkatkan kesejahteraan seluruh masyarakat di kawasan Putatan. -SabahNewsToday


Sindiket Judi Dalam Talian Di Sabah Tumpas, 23 Warga China Ditahan

KOTA KINABALU, 10 Dis: Satu sindiket perjudian dalam talian didalangi warga China yang dipercayai baru beberapa hari sahaja beroperasi di sini, berjaya ditumpaskan polis Sabah dalam serbuan Ahad lepas.

Timbalan Pesuruhjaya Polis Sabah  Datuk Zaini Jass berkata dalam serbuan kira-kira 6.15 petang di sebuah kondominium di Penampang, dekat sini, pihaknya menahan 23 warga China berumur antara 20 dan 30 tahun yang dipercayai menjalankan aktiviti itu.

“Berdasarkan maklumat dan beberapa risikan, kita telah menyerbu sebuah unit rumah di kondominium berkenaan dan mendapati seramai enam lelaki sedang melakukan akitviti berkenaan.

“Kita percaya rumah dijadikan pusat panggilan aktiviti judi berkenaan dan antara yang turut dirampas ialah 25 buah komputer riba dan 55 buah telefon bimbit,” katanya kepada pemberita di sini, hari ini.

Beliau berkata hasil siasatan terhadap suspek membawa kepada dua lagi serbuan berasingan di dua unit rumah kondominium berkenaan.

“Serbuan berkenaan menemukan 10 lelaki warga China sedang berehat di rumah, manakala tujuh lagi warga China iaitu empat lelaki dan tiga wanita sedang berehat di sebuah lagi rumah.

“Seramai 16 orang yang ditahan mempunyai pasport manakala yang selebihnya gagal menunjukkan sebarang dokumen,” tambahnya.

Beliau berkata siasatan mendapati kesemua mereka baru sahaja tiba di Sabah awal bulan ini dan dipercayai melakukan aktiviti berkenaan sejak beberapa hari lepas.

Ditanya sama ada kes berkenaan mempunyai kaitan dengan kes warga China yang ditahan sebelum ini kerana menjalankan sindiket penipuan pelaburan dalam talian yang berpusat di China, Zaini berkata kes berkenaan seakan-akan sama kerana ia melibatkan warga China dan barangan yang dirampas adalah sama.

“Namun kita mempunyai pakar dalam menentukan aktiviti apa yang mereka lakukan dan berdasarkan beberapa perkara termasuk kandungan komputer riba yang dirampas, kita percaya mereka menjalankan perjudian dalam talian,” katanya.

Beliau berkata kesemua mereka kini ditahan reman sehingga 12 Okt ini dan kes disiasat mengikut Seksyen 4(1)(c) Akta Rumah Judi Terbuka 1953.


Cadangan Bina Lapangan Terbang Baharu Di Papar Untuk Penuhi Pertumbuhan Sektor Pelancongan

PAPAR, 26 Nov: Cadangan membina lapangan terbang antarabangsa yang baharu di daerah ini, merupakan langkah yang diambil untuk memenuhi pertumbuhan sektor pelancongan di negeri ini.

Ketua Menteri Datuk Seri Mohd Shafie Apdal berkata ini kerana penumpang di Lapangan Terbang Antarabangsa Kota Kinabalu (KKIA) pada masa ini, mencecah 9 juta dan menghampiri kapasiti minumum 9.5 juta penumpang.

“Dalam masa akan datang, KKIA tidak mencukupi dari segi penumpang yang datang khususnya  membabitkan pelancong.

“Kemudahan ini (lapangan terbang) tidak mencukupi dengan kehadiran penumpang yang semakin ramai pada masa hadapan dan bila ia berlaku, kita ada persediaan sekarang untuk membolehkan kemudahan ini ditingkatkan,” katanya.

Beliau berkata demikian pada sidang media selepas Majlis Hari Terbuka Pihak Berkuasa Pembangunan Ekonomi dan Pelaburan Sabah (SEDIA) di Presint Agro Perindustrian Sabah (SAIP) dekat sini, hari ini.

Mohd Shafie berkata cadangan itu merupakan langkah kerajaan negeri untuk menyuburkan sektor pelancongan, yang menjana ekonomi negara termasuk negeri Sabah.

Katanya sektor ini juga penting dalam menjana pendapatan penduduk setempat, yang terdapat kawasan tarikan pelancongan.

Beliau berkata kawasan pembinaan lapangan terbang antarabangsa baharu itu telah dikenal pasti di kawasan Kinarut, berkeluasan 1,618 hektar.

Katanya lapangan terbang antarabangsa baharu itu tidak dibina di kawasan Kimanis, disebabkan ia memerlukan perbelanjaan yang banyak dari segi pengambilan tanah dan selain tanah dari jenis gambut.

Beliau berkata kerajaan negeri akan berbincang dengan Malaysia Airport Berhad dan Pihak Berkuasa Penerbangan Awam, berhubung cadangan itu.

Menurutnya cadangan pembinaan lapangan terbang antarabangsa di kawasan Papar itu, sudah tentu akan melonjakkan pembangunan di daerah itu.

Dalam pada itu, Mohd Shafie berkata pembangunan di kawasan Tanjung Aru akan dapat direalisasikan selepas sebuah syarikat dari China menyatakan persetujuan, melabur di kawasan itu, di samping beberapa syarikat lain.

Katanya kerangka pelan tindakan adalah pelaburan itu yang membabitkan 30 peratus kawasan tersebut, manakala 70 peratus lagi peringkat kerajaan negeri.


‘Tolak WARISAN Jika Sertai Perikatan Nasional’

Pemuda UMNO Sabah meminta pemimpin Perikatan Nasional menolak Parti Warisan Sabah (WARISAN) sekiranya parti itu memilih untuk menyertai Kerajaan Persekutuan yang baharu.

Ketua Pemuda UMNO Sabah, Ir Abdul Aziz Julkarnain berkata, WARISAN boleh mengambil pendekatan menyokong Perikatan Nasional yang menerajui Kerajaan Persekutuan ketika ini, namun bukan sebagai parti komponen perikatan itu.

“Ini kerana ketika ini WARISAN bersama-sama UPKO (Pertubuhan Pasokmomogun Kadazandusun Murut Bersatu) dan PH (Pakatan Harapan) masih berhajat menyokong Tun Dr Mahathir Mohamad sebagai calon Perdana Menteri apabila Dewan Rakyat bersidang kelak.

“Sebaiknya WARISAN-PH-UPKO perlu membatalkan niat itu kerana ia kerja yang sia-sia. Kemelut politik negara perlu dihentikan dengan serta merta,” katanya dalam kenyataannya di Facebook, hari ini.

Dalam pada itu, Abdul Aziz berkata, WARISAN perlu kekal menjadi pembangkang sebagai ‘semak dan imbang’ yang berkesan terhadap Kerajaan Persekutuan baharu.

“Gabungan WARISAN-PH-UPKO boleh menjadi pembangkang yang baik sebagai penyemak dan pengimbang kepada pentadbiran Kerajaan Persekutuan sekarang.

“Pembangkang juga ada peranan besar kepada rakyat tambahan pula gabungan (WARISAN-PH-UPKO) itu masih kerajaan negeri,” katanya.

Dalam kenyataan itu, beliau turut berkata, parti komponen di Sabah, iaitu UMNO, MCA, Parti Pribumi Bersatu Malaysia (BERSATU), Parti Solidariti Tanah Airku (STAR) dan Parti Bersatu Rakyat Sabah (PBRS) yang menjadi sebahagian Perikatan Nasional mempunyai pendekatan politik amat berbeza dengan WARISAN.

“Polisi kerajaan WARISAN amat bertentangan dengan doktrin bermasyarakat di Sabah apabila berlakunya ‘Sempornasisasi’, rancangan pemberian Pas Sementara Sabah dan laungan ‘Sabah Kita Punya’ cukup membimbangkan masyarakat Sabah.

“Negeri ini juga ditadbir seperti koboi, misalnya pelanggaran undang-undang negeri seperti pelantikan Pengarah Jabatan Air Negeri Sabah, penganugerahan projek pembangunan yang bernilai bilion ringgit secara ‘direct award’ tanpa sebarang ketelusan dalam proses tender terbuka,” katanya.

Beliau turut berkata, sekiranya WARISAN turut menyertai Perikatan Nasional ia bakal mencetuskan konflik.

“Penyertaan WARISAN ke dalam Perikatan Nasional juga akan mencetuskan konflik kepentingan di antara parti kerajaan, terutama berkaitan dengan isu keabsahan Ketua Menteri Sabah yang bakal diputuskan di Mahkamah Persekutuan,” katanya.

Terdahulu, WARISAN menyangkal sekeras-kerasnya dakwaan adanya perubahan kerajaan negeri di Sabah akibat daripada impak perubahan politik di peringkat Persekutuan.

Setiausaha Agung WARISAN, Datuk Loretto Padua dalam satu kenyataan menyatakan, Ahli Dewan Undangan Negeri dan juga Ahli Parlimen WARISAN sentiasa berpegang kepada prinsip serta berintegriti tinggi dan setia pada perjuangan parti.


5 Rumah Rosak Selepas Dilanda Angin Kencang Di Sook

KENINGAU: Kejadian angin kencing di Kampung Bunang Ulu, Sook, di sini petang semalam menyebabkan lima buah rumah rosak dengan ada yang bumbungnya diterbangkan angin selain ditimpa pokok.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah, berkata pihaknya menerima panggilan berhubung kejadian angin yang menyebabkan pokok tumbang menghempap rumah, jam 6.33 petang.

“Bertindak atas maklumat itu sebuah jentera dengan kekuatan seramai tujuh anggota termasuk pegawai dari Balai Bomba dan Penyelamat (BBP) Sook digerakan ke lokasi kejadian.

“Pemeriksaan mendapati lima buah rumah rosak yang mana empat buah rumah rosak akibat bumbung diterbangkan manakala sebuah rumah ditimpa pokok,” katanya menerusi kenyataan media, hari ini.

Menurutnya, pasukan bomba menjalankan pemantauan dan pemeriksaan terhadap rumah yang rosak dan seterusnya memotong dahan pokok yang tumbang menghempap rumah.

“Tiada kemalangan jiwa dilaporkan terbabit dan operasi tamat jam 7.05 malam tadi,” katanya. -SabahNewsToday


Guru Besar Didakwa Beri Kontrak Kepada Keluarga

KOTA KINABALU: Seorang guru besar sekolah rendah di sini didakwa atas 25 pertuduhan menggunakan kedudukannya memberi kontrak kepada isteri dan adik lelakinya membabitkan kelulusan tender pembelian alat bantu mengajar dan peralatan berjumlah RM36,466.15 pada 2017 hingga 2019.

Hussin Amid, 53, mengaku tidak bersalah terhadap semua pertuduhan itu.

Dia didakwa menggunakan kedudukannya dalam membuat keputusan meluluskan tender pembelian kepada syarikat milik isterinya Ammy Emelia Jamal dan syarikat milik adiknya Ahamadi Amid yang dia mempunyai kepentingan.

Semua perbuatan itu didakwa dilakukan di sebuah sekolah rendah di sini antara 10 Nov 2017 dan 31 Okt 2019.

Pertuduhan mengikut Seksyen 23 (1) Akta Suruhanjaya Pencegahan Rasuah Malaysia (SPRM) 2009 yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana-mana yang lebih tinggi, jika sabit kesalahan.

Hakim Abu Bakar Manat membenarkan Hussin diikat jamin RM10,000 serta seorang penjamin selain dikehendaki melapor diri di pejabat SPRM Kota Kinabalu di sini setiap dua bulan sekali dan 24 Mei depan sebagai tarikh sebutan semula kes.

Pendakwaan dikendalikan Pegawai Pendakwa SPRM Nurul Izzati Sapiee manakala tertuduh diwakili peguam Nabilah Nursahar. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tawau Bakal Menjadi Bandaraya Ke-13 Di Malaysia

TAWAU BAKAL MENJADI MAJLIS BANDARAYA KE-13 NEGARA

TAWAU: Majlis Perbandaran Tawau (MPT) bakal menjadi majlis bandaraya ke 13 di negara ini menjelang tahun hadapan.

Menteri Perumahan dan Kerajaan Tempatan Zuraida Kamaruddin berkata, pihaknya optimis melakukan perkara itu selepas melihat potensi Tawau untuk terus membangun.

“Hasil lawatan kerja dua hari di sini, saya melihat banyak potensi untuk membangunkan Tawau termasuk industri pelancongan, perniagaan dan perhotelan ekoran perpindahan ibu negara Indonesia yang baharu di Kalimantan.

“Justeru, lebih banyak kerja menaik taraf khidmat pihak berkuasa tempatan dan infrastruktur akan dilakukan di sini,” katanya kepada media, hari ini.

Zuraida berkata, dia akan mengesyorkan kepada Menteri Hal Ehwal Ekonomi, Datuk Seri Mohamed Azmin Ali untuk melakukan lawatan kerja ke Tawau termasuk kawasan sempadan bagi melihat sendiri potensinya.

“Oleh itu, saya berharap menjelang 2020, Tawau bersedia diangkat menjadi Majlis Bandaraya Tawau.

“Bagaimanapun, untuk menjadi sebuah bandaraya, Tawau perlu memenuhi beberapa kriteria antaranya pendapatan majlis mencecah RM100 juta setahun dan penduduk seramai 500,000 orang,” katanya.

Sementara itu, Zuraida memperuntukkan sebanyak RM20 juta bagi menaik taraf pelbagai projek di Tawau.

“Antaranya termasuklah penambahbaikan enam pasar, pembinaan jejantas dan laluan pejalan kaki berbumbung.

“Saya melihat daripada segi keperluan, jika ia untuk pelaburan yang akan meningkatkan daya saing ekonomi daerah itu, ia akan menjadi keutamaan saya,” katanya.

Dalam masa sama, KPKT turut meluluskan RM500,000 permohonan MPT untuk menaik taraf Pasar Tanjung Tawau.

“Ia sudah diluluskan sejak September lalu dan kita umumkannya hari ini, selain itu, Balai Bomba dan Penyelamat Merotai, Kalabakan yang baharu akan dibina dengan kos perbelanjaan sebanyak RM8.9 juta.

“Projek yang bakal siap dalam tempoh dua tahun lagi, bakal menyaksikan pembinaan balai bomba Kelas D dan kuarters kakitangan,” katanya.


PPM Tawau Tahan 3 Warga Indonesia Tanpa Dokumen Pengenalan Diri

TAWAU : Tiga pendatang tanpa izin (PTI) ditahan Pasukan Polis Marin (PPM) di dua lokasi berasingan disyaki berada di perairan negara tanpa menggunakan dokumen pengenalan diri yang sah.

Komander Pasukan Polis Marin (PPM) Wilayah 4 Sabah,  ACP Mohamad Pajeri Ali berkata tangkapan pertama dibuat semasa pihak PPM menjalankan penugasan  ‘Ops Gelora’ menggunakan botronda PGR 2 di perairan laut Tawau pada jam 10.50 pagi, kelmarin.

“Semasa perondaan tersebut, pihak PPM berjaya menahan sebuah bot jongkong dalam keadaan mencurigakan dipercayai menuju ke Laut Pelabuhan Tawau.

“Hasil pemeriksaan mendapati terdapat seorang lelaki warga Indonesia berumur 19 tahun di dalam bot tersebut dan apabila pemeriksaan dokumentasi dilakukan, lelaki terbabit gagal menunjukkan sebarang dokumen pengenalan diri yang sah,” katanya semasa kenyataan medianya di sini semalam.

Dalam operasi berasingan, beliau berkata anggota PPM mendapat maklumat daripada Unit Risikan Marin (URM) yang sedang membuat pemantauan dan risikan di kawasan jeti pelabuhan lama.

“Hasil daripada maklumat tersebut, anggota PPM berjaya menahan dua lelaki masing-masing berumur 19 dan 20 tahun dalam keadaan mencurigakan.

“Pemeriksaan lanjut mendapati kedua-dua lelaki terbabit gagal mengemukakan sebarang pengenalan diri yang sah dan disyaki memasuki negara secara haram,” katanya lagi.

Pajeri berkata, kesemua tangkapan dan rampasan bot tersebut ditahan dan dibawa ke pangkalan markas Operasi PPM Tawau untuk siasatan dan tindakan selanjutnya.

“Kes disiasat di bawah Akta Imigresen 1959/63 dan boleh didenda tidak melebihi RM10,000.00 atau penjara tidak melebihi 5 tahun atau kedua-duanya dan boleh dikenakan tidak lebih daripada 6 kali sebatan atau kompaun sehingga RM3,000.00 jika disabitkan kesalahan,”katanya


Pukki Kekal Lagi Tiga Tahun Di Norwich City

Penyerang Norwich City, Teemu Pukki menandatangani kontrak baharu tiga tahun dengan pilihan lanjutan setahun, umum kelab Liga Perdana itu, hari ini.

Pukki, 29, dari Finland menyertai Norwich pada Jun 2018 dari kelab Denmark, Brondby dan menjaringkan 30 gol dalam semua kejohanan ketika skuad Canaries menamatkan saingan Liga Kejuaraan musim lalu selaku juara.

Selepas tiga tahun tersisih, Norwich kembali ke kancah Liga Perdana.

“Saya memperoleh tahun yang mengagumkan di sini dan semua orang memudahkan kehidupan saya dan keluarga sehingga saya merasakan seperti berada di negara sendiri. Kami semua amat gembira untuk tinggal di sini lebih lama,” kata Pukki.

“Persembahan kami musim lalu pasti akan banyak membantu kami musim ini. Saya fikir persefahaman yang kami miliki akan menjadi kekuatan kami dan membantu pemain baharu untuk menyesuaikan diri.”

Norwich akan memulakan kempen Liga Perdana bertemu naib juara liga musim lalu, Liverpool pada 9 Ogos ini.

“Sejurus ia (jadual) keluar, saya melihatnya dan ramai ahli keluarga saya adalah peminat Liverpool jadi bagus untuk memulakannya di sana,” kata Pukki. “Kami akan ke sana dan cuba melakukan yang terbaik dan berharap pulang dengan keputusan yang diharapkan.” – REUTERS


Covid-19: Dua Kematian Baharu Di Sabah, Kes Positif Menurun

KOTA KINABALU: Kes baharu Covid-19 di Sabah kembali menunjukkan tren menurun dalam tempoh dua hari berturut-turut.

Hari ini sebanyak 229 kes positif dilaporkan di Sabah berbanding 267 kes semalam.

Ketua Pengarah Kesihatan, Tan Sri Dr Noor Hisham Abdullah berkata, dua lagi kematian dilaporkan di Sabah dan kedua-dua kematian di luar hospital yang dibawa ke Hospital Queen Elizabeth.

Dua kematian ini melibatkan seorang lelaki warganegara berusia 84 tahun dan seorang lelaki bukan warganegara yang berusia 63 tahun. Kedua-duanya mempunyai penyakit kencing manis.

Dengan tambahan empat kematian itu menjadikan kes kematian dilaporkan di Malaysia meningkat kepada 365 kes, sementara kes kematian di Sabah menjadi 214 kes.

Secara keseluruhan sebanyak 847 kes di Malaysia. Daripada jumlah keseluruhan kes itu, 847 kes jangkitan tempatan dan empat kes import.

Hari ini sebanyak lima kluster baharu dilaporkan dengan tiga kluster di Kuala Lumpur iaitu kluster Desa Pinang dengan 25 kes positif; kluster Jernai (13) dan kluster Seri Wangsa (8). Dua lagi adalah kluster Impian, Selangor (9) dan kluster Baloi, Johor (30).

Sementara, bilangan kes pulih hari ini adalah sebanyak 658 kes, dengan kumulatif kes pulih sebanyak 56,969 kes.

Tambahan kes baharu hari ini menjadikan bilangan kumulatif kes di Malaysia sebanyak 68,020 kes. Sebanyak 10,686 kes aktif dengan 122 kes ditempatkan di Unit Rawatan Rapi (ICU) dan 47 kes memerlukan bantuan alat pernafasan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Bayi Di UK Dijangkiti Covid-19 Setakat Ini, Dua Antaranya Baru Lahir

Tiga bayi, termasuk dua yang baru lahir di UK telah disahkan dijangkiti dengan virus Covid-19, lapor Metro.

Bayi kedua yang baru sahaja dilahirkan di Norfolk telah disahkan dijangkiti dengan virus maut itu pada Rabu.

Difahamkan, seorang ibu bersama bayinya yang baru lahir telah diuji positif virus tersebut pada hujung minggu lalu. Bayi tersebut dipercayai merupakan pesakit termuda dikesan di UK.

Ibu kepada bayi tersebut dilaporkan telah digegaskan ke hospital sehari sebelumnya kerana disyaki menghidapi pneumonia.

Kedua-dua ibu serta bayi tersebut kini sedang dipindahkan ke Guy’s and St Thomas’ Hospital yang terletak di London.

Bayi lain yang turut didiagnos dengan wabak itu merupakan kanak-kanak berusia sembilan tahun yang mula menunjukkan simptom demam pada Isnin.

Ibunya menyatakan kepada Sky News bahawa dia telah membawa anaknya itu berjumpa dengan doktor di Manchester pada Isnin selepas anaknya itu demam. Setelah melakukan pemeriksaan, doktor tersebut menyatakan bahawa anaknya itu disahkan positif dijangkiti dengan virus berkenaan.

Ibu kepada kanak-kanak itu berkata: “Kami betul-betul tidak menjangkakannya. Anak saya hanya mengalami demam dan selesema, dia tidak batuk dan menunjukkan apa-apa simptom lain seperti yang diperkatakan.

“Kami telah disuruh kuarantin di rumah selama dua minggu.”

Pegawai perubatan di James Paget University Hospital di Gorleston menyatakan bahawa, kanak-kanak tersebut merupakan antara 3 kes baharu yang dikenal pasti di kawasan itu hari ini.

Kesemua pesakit kini dilaporkan sedang dirawat dan diasingkan.

Seorang wakil dari hospital menyatakan: “Langkah bagi mengesan kontak rapat kes-kes tersebut sedang dijalankan oleh Public Health England untuk menjejaki sesiapa yang berkemungkinan mempunyai kontak rapat dengan pesakit.

“Kontak rapat akan diberikan nasihat kesihatan berkenaan simptom dan apa yang perlu dibuat sekiranya mereka berasa tidak sihat dalam masa 14 hari selepas mereka bersentuhan dengan kes yang disahkan.”


Penemuan ‘Emas’ Di Pitas Curi Tumpuan Warganet

KOTA KINABALU: Pitas yang sebelum ini pernah dilaporkan antara daerah termiskin di Sabah mencuri tumpuan pengguna media sosial apabila wujud cerita penemuan “emas” di salah sebuah kampung di daerah berkenaan.

Kejadian yang dikongsikan warganet di Facebook serta aplikasi WhatsApp itu dikatakan di kawasan pembinaan jalan berhampiran Kampung Boluoh Bongkol.

“Emas” terbabit dikatakan ditemui pada sebuah bukit, berhampiran jalan yang sedang dalam pembinaan itu dengan beberapa gambar batu di selaputi warna keemasan turut dikongsikan secara meluas di media sosial.

Seorang lelaki yang mendakwa antara terawal menemui “emas” terbabit berkata, dia bersama rakan sekerjanya menemuinya ketika sedang menjalankan kerja-kerja pembinaan jalan di kawasan itu.

Ketika itu, katanya, mereka menyedari beberapa batu ditemui di kawasan itu kelihatan seakan-akan seperti serpihan emas.

“Sudah lebih sebulan kami bekerja di sini untuk pembinaan jalan Bongkol dan kejadian itu sebenarnya berlaku kelmarin di mana saya menemui beberapa ketul batu yang dilihat seperti serpihan emas, saya sebenarnya pun tidak tahu sama ada benda yang ditemui itu emas atau bukan.

“Saya juga terkejut kerana penemuan kami tiba-tiba menjadi ‘viral’ di media sosial, saya tidak tahu siapa yang menyebarkannya,” katanya yang enggan namanya dikenali.

Sementara itu, pakar geologi Felix Tongkul ketika dihubungi berkata, berdasarkan gambar “emas” yang tular itu, beliau berpendapat batu terbabit kemungkinan adalah batu pirit dan kalkopirit.

Katanya, batu pirit terdiri daripada besi sulfida, manakala kalkopirit terdiri daripada sulfida dan tembaga yang masing-masing menyerupai emas.

“Jabatan Mineral dan Geosains perlu mengesahkan sama ada penemuan itu benar-benar emas atau bukan.

“Secara geologinya, Pitas bukanlah kawasan yang sepatutnya bagi pencarian emas, tapi siapa tahu? (ada emas),” katanya.

Dalam pada itu, Ketua Polis Daerah Kota Marudu Zaironizal Ishak berkata, pihaknya ada mendengar berita mengenai penemuan itu tetapi setakat ini belum ada sebarang laporan diterima.

FMT sedang cuba mendapatkan komen daripada Jabatan Mineral dan Geosains berhubung perkara itu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Sumber & Artikel Asal : FMT


Kentut Wanita Sebenarnya Lebih Busuk Daripada Lelaki

Kentut adalah satu perbuatan yang dianggap tidak sopan dalam banyak budaya. Pada masa sama, apa sahaja tentang kentut mesti kelakar. Sejenis tabiat manusia yang dianggap kotor.

Lelaki atau wanita, kentut di hadapan khalayak memang biadap. Bukan tak boleh kentut, sudah azalinya manusia perlu melepaskannya, tapi janganlah sampai orang dengar. Dan kalau boleh, pergi jauh sedikit dari khalayak, khususnya para wanita.

Maaf para wanita yang saya sanjungi sekalian, saya bukan seksis tapi ini fakta sains. Berdasarkan satu kajian yang dijalankan oleh seorang doktor pakar perut yang juga digelar Doktor Kentut, Dr. Michael D. Levitt, kentut wanita lebih busuk daripada lelaki, sebabkan aktiviti dalaman sistem pencernaan mereka yang menghasilkan kandungan hidrogen sulfida atau belerang yang lebih pekat berbanding lelaki.

Bagaimanapun jangan bersedih wahai si cantik manis, kerana ada hari yang kentut lelaki baunya lebih unggul dari kamu, kerana ia juga ada kaitan dengan pemakanan.

Menarik sebenarnya jika kita dalami kenapa manusia dijadikan tuhan untuk kentut, yang sebenarnya ada kebaikannya. Ini antara fakta menarik tentang perihal pelepasan gas berbau belerang ini.

1. Hanya 1% peratus sahaja kentut yang berbauYa. 99% daripada kentut kita adalah mengandungi gas tidak berbau karbon dioksida, hidrogen, nitrogen, oksigen dan methana.

Yang berbau itu adalah hidrogen sulfida, bahan kimia yang sama dalam belerang.Maksudnya jika kentut anda itu busuk, ia adalah kejadian rare!

2. Sesetengah makan membuatkan kentut jadi busukKhususnya makanan yang tinggi kandungan sulfurnya macam telur. Telur kalau dicernakan, ia menghasilkan hidrogen sulfida yang tinggi. Itu pasal padu.

3. Secara lazimnya manusia kentut 14 ke 22 kali sehariNormal. Manusia memang dari bayi sampailah ke tua pasti kentut. Kalau ada jumpa orang yang cakap di tak pernah kentut tu, dia berbohong.Atau dia memang pelik atau ada sesuatu yang tak kena dengan dia.

4. Kentut memang bahan lawak sejak purbakalaLawak tertua di dunia sebenarnya adalah tentang kentut. Ia berdasarkan catatan daripada Sumeria (BACA: Sejarah ringkas Sumeria, empayar pertama di dunia) sekitar 1900 tahun Sebelum Masihi dahulu kala.Lawaknya berbunyi – “Sesuatu yang tidak pernah berlaku dalam sepanjang sejarah masa, adalah gadis muda tidak kentut di atas riba suaminya.” Lawak Sumeria.

5. Kentut boleh meletupDua bahan kimia dalam kentut, iaitu methana dan hidrogen, adalah mudah terbakar. Maknanya, yang kita tengok dalam filem orang kentut ke api menyebabkan ia marak itu, benar.Tolong jangan cuba. Saya pernah buat. Pedih.

6. Pelepasan gas kentut agak lajuDicatat bahawa kentut dilepaskan pada kelajuan 3.05 meter sesaat, kira-kira 7 batu sejam. Terangkat juga lah.

7. Pemakan sayur kentut lebih kerap daripada bukan pemakan sayurLebih-lebih lagi kalau ada yang dietnya melebihkan kacang. Kacang mengandungi molekul yang dibina daripada karbohidrat yang terlalu besar untuk diserap ke dalam usus kecil semasa penghadaman, jadi mereka terus ke usus besar.

Di sini yang menyebabkan lebih banyak bakteria terhasil untuk mencernakan kacang itu, yang menghasilkan gas hidrogen, nitrogen dan karbon dioksida.

Tapi walaupun pemakan sayur kuat kentut, orang yang makan banyak daging kentutnya lebih busuk kerana pencernaan daging menghasilkan lebih banyak sulfur.

8. Tahan kentut tidak memudaratkan kesihatanAda orang kata kalau tahan kentut boleh naik ke kepala menyebabkan pening. Dusta belaka, paling-paling pun naik ke atas jadi sendawa.

Jadi buat apa ditahan-tahan. Cuma ingat adab sopan dalam kita menjalankan kewajipan sebagai seorang manusia normal.Rancak TV peduli.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SESB Dan ST Diminta Tangani Masalah Bekalan Elektrik Di Tiga Kampung Di Batu Sapi

SANDAKAN, 14 Jun – Anggota Parlimen Batu Sapi Datuk Liew Vui Keong mahu Sabah Electricity Sdn Bhd (SESB) dan Suruhanjaya Tenaga (ST) menangani masalah pemotongan bekalan elektrik di tiga kampung di kawasan Parlimen itu yang masih belum disambung semula selepas tunggakan dibayar oleh Pejabat Parlimen berkenaan.

Menurutnya, bekalan elektrik di tiga kampung iaitu Kampung Bakau, Kampung Sundang dan Kampung Sundang Laut dipotong sejak tiga hari lepas, walaupun Pejabat Parlimen berkenaan telah mengutip bayaran dan melunaskan bil elektrik mereka terus kepada SESB.

“Pejabat Parlimen Batu Sapi telah membuat kutipan bayaran daripada penduduk dan membayar kira-kira RM140,000 sejak April lepas.

“Pejabat Parlimen Batu Sapi mempunyai rekod, namun resit pembayaran kepada SESB menunjukkan pembayaran masih dibuat kepada syarikat kontrak SESB yang telah lama ditamatkan kontraknya. Ini mengelirukan dari segi perundangan,” katanya kepada pemberita selepas melawat dan menyampaikan sumbangan kepada 71 keluarga mangsa kebakaran di Surau Ar-Rahman, Kampung Karamunting dekat sini hari ini.

Liew, yang juga Menteri di Jabatan Perdana Menteri, berharap SESB dan ST mengambil langkah sewajarnya secepat mungkin sebelum beliau mengambil tindakan seterusnya.

Jelasnya, masalah itu telah merugikan rakyat di kampung berkenaan sehinggakan kemeriahan mereka menyambut Aidilfitri dalam bulan Syawal terganggu akibat ketiadaan bekalan elektrik.


Salur Bantuan Lebih Mudah Jika Kimanis Milik WARISAN

MEMBAKUT: Kemenangan calon Parti Warisan Sabah (Warisan) dalam Pilihan Raya Kecil (PRK) Parlimen Kimanis akan memudahkan segala usaha Kerajaan Persekutuan untuk membawa pembangunan ke kawasan itu.

Ketua Wanita Pakatan Harapan (PH), Zuraida Kamaruddin berkata, kemudahan-kemudahan asas di kawasan itu masih lagi jauh ketinggalan dan hanya kemenangan calon Warisan dapat memudahkan urusan untuk menyalurkan bantuan.

“Kemudahan-kemudahan asas seperti kemudahan air, elektrik, jalan dan sebagainya masih lagi ketinggalan di Kimanis.

“Jadi ini antara isu yang memberi keyakinan kepada pengundi Kimanis bahawa dengan mengangkat Datuk Karim Bujang sebagai Ahli Parlimen, ia akan memudahkan Kerajaan Pusat menyalurkan bantuan kepada kerajaan negeri,”katanya.

Beliau berkata demikian dalam Pelancaran Jentera Wanita Pilihan Raya Kecil (PRK) Kimanis di Pejabat Bersatu Kimanis, hari ini.

Beliau yang juga Menteri Perumahan dan Kerajaan Tempatan berkata, sejak kemenangan PH dalam Pilihan Raya Umum ke-14 (PRU14) lalu, Kerajaan Persekutuan telah mula bekerja dalam memastikan pembangunan infrastruktur yang lebih efektif diberikan khususnya di kawasan seperti Kimanis.

Tambahnya, pihaknya juga akan melihat dan mengkaji bagaimana bantuan daripada segi perumahan dapat dilaksanakan di daerah ini.


Pengurus Kedai Tuduh Pelanggan Mencuri Kerana Benjolan Besar Di Depan Seluarnya, Rupa-Rupanya Saiz ‘Pisangnya’ Yang Besar

Seorang pelanggan lelaki ditahan pengurus kedai pakaian kerana berasa curiga dengan benjolan di depan seluarnya dan mengesyaki lelaki itu mencuri sesuatu dari premis.

Steve Whitehurst ketika itu sedang membeli barangan di Scott Menswear yang jual pakaian lelaki di United Kingdom, apabila pengurus terbabit ternampak benjolan di depan seluarnya.

Pada masa itu, Steve baru selesai membuat bayaran di kaunter sebanyak RM2,060 untuk pakaian yang dibeli tetapi pengurus kedai itu berasa curiga dan menuduh Steven mencuri.

“Saya pakai seluar jeans ketat pada hari itu dan timbul sedikit benjolan di hadapan tetapi tak salah pun kan?” katanya. Steve cuba memberi penjelasan tetapi pengurus itu tidak dapat menerimanya.

Tanpa membuang masa, Steve terus melondehkan seluarnya bagi membuktikan bahawa dia tidak mencuri apa-apa dan tertonjol juga saiz ‘pisangnya’ yang berukuran 10 inci di dalam seluar dalamnya.

Walaupun Steve telah melondehkan seluarnya, pengurus itu tetap tidak berpuas hati dan berulang kali bertanya mengenai ‘benjolan’ tersebut.

Kesal dengan sikap tidak masuk akal pengurus itu, Steve kemudian menunjukkan ‘benjolannya’ itu kepada pengawal keselamatan lelaki di bilik persalinan agar dia dapat membuktikan bahawa dirinya tidak bersalah.

Tidak berpuas hati dengan apa yang berlaku, Steve membuat aduan terhadap premis itu yang dimiliki oleh JD Sports.

Teman wanitanya, Shenton turut berasa kejadian itu amat memalukan mereka.

Tetapi saksi mendakwa pengurus terbabit tidak pernah meminta Steve untuk melondehkan seluarnya dan Steve berang apabila pengurus itu mencurigainya.

Saksi lain pula tampil bersuara yang pengurus itu mempunyai alasan kukuh untuk mencurigai Steve kerana tag elektronik pada jacket yang dicuba oleh Steve, hilang.


Bazar Ramadan, Aidilfitri, Solat Tarawih Dibenarkan

KUALA LUMPUR: Penurunan kes harian Covid-19 mendorong kerajaan meluluskan pembukaan bazar Ramadan dan Aidilfitri tahun ini, selain kebenaran bersolat tarawih di surau serta masjid.

“Selepas berbincang dan mendapatkan pandangan Kementerian Kesihatan (KKM) serta ahli majlis mesyuarat yang lain, maka mesyuarat jawatankuasa teknikal bersetuju membenarkan operasi pasar Ramadan dan Aidilfitri di seluruh negara.

“Kita juga bersetuju membenarkan solat tarawih serta tadarus al-Quran dan tazkirah. Namun prosedur operasi standard (SOP) bagi semua aktiviti ini perlu ketat serta dipatuhi semua pihak,” kata Menteri Kanan Keselamatan Datuk Seri Ismail Sabri Yaakob pada sidang media mengenai Perintah Kawalan Pergerakan (PKP), hari ini.

Ismail Sabri berkata, SOP lanjut mengenai pengoperasian bazar berkenaan akan dibentangkan pihak berkuasa tempatan negeri masing-masing yang menguruskan soal lokasi dan jumlah peniaga.

“Tapi antara yang perlu dipatuhi peniaga dan pengunjung, syaratnya adalah lokasi bazar mesti terbuka; mempunyai laluan masuk dan keluar berbeza; menyediakan ruang pendaftaran MySejahtera dan kawalan jumlah pengunjung.

“Bazar Ramadan dibenarkan beroperasi pada 3 petang hingga 8 malam, manakala bazar Aidilfitri pada 10 pagi hingga 12 tengah malam,” katanya.

Mengenai solat tarawih katanya, ia tertakluk kepada keputusan majlis agama dan kerajaan negeri masing-masing yang berkuasa terhadap hal ehwal agama Islam. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Harga Diesel Turun Tiga Sen, RON95 & RON97 Kekal

KUALA LUMPUR: Harga runcit petrol RON95 dan RON97 masing-masing kekal RM1.25 dan RM1.55 seliter bagi tempoh 18 sehingga 24 April ini.

Harga runcit diesel pula turun tiga sen seliter kepada RM1.43.

Kementerian Kewangan dalam satu kenyataan hari ini memaklumkan harga berkenaan berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

“Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. – BERNAMA


Anita Baranting Sertai Warisan, Pemimpin PBS Pertama Keluar Parti

KOTA KINABALU: Ahli Dewan Undangan Negeri (Adun) Tandek Datuk Anita Baranting menjadi Adun Parti Bersatu Sabah (PBS) pertama yang meninggalkan parti itu bagi menyertai Parti Warisan Sabah (Warisan), di sini pada Rabu.

Anita yang memenangi kerusi DUN Tandek di bawah tiket Barisan Nasional (BN) dalam Pilihan Raya Umum ke-14 (PRU14) adalah Adun BN ke lapan yang meninggalkan BN untuk menyertai Warisan.

Penyertaan Anita ke dalam Warisan membolehkan parti kerajaan dibawah pimpinan Warisan dengan PKR, DAP dan Upko kini memiliki 47 kerusi termasuk lima Adun dilantik.

Anita telah menjadi Adun Tandek selama dua penggal dan kini merupakan Timbalan Ketua Bahagian PBS Tandek serta Ketua Wanita PBS sejak enam tahun lalu.

Dengan penyertaannya ke dalam Warisan, Anita mengumumkan meletakkan semua jawatannya dalam PBS berkuatkuasa serta merta.

Anita menyertai PBS sejak PBS ditubuhkan pada 34 tahun lalu.

PBS baru sahaja menyambut ulang tahun penubuhannya pada Selasa. – BorneoToday


Pejabat Kerajaan Sabah Beroperasi 50% Kapasiti

KOTA KINABALU: Setiausaha Kerajaan Sabah, Safar Untong berkata, pejabat kerajaan negeri itu akan beroperasi pada separuh kapasiti susulan lonjakan kes Covid-19 di Sabah.

Beliau dalam memo pada Isnin berkata, separuh daripada penjawat awam akan bekerja dari rumah dan baki separuh lagi bekerja di pejabat berkuat kuasa serta-merta.

Katanya, sistem penggiliran akan dilaksanakan untuk perkhidmatan penting bagi memastikan tiada gangguan.

Data daripada Kementerian Kesihatan pada Isnin menunjukkan terdapat 36 kluster Covid-19 aktif di negeri itu.


Malaysia Masuk Gelombang Ketiga Pandemik COVID-19

KUALA LUMPUR: Malaysia kini memasuki gelombang ketiga pandemik COVID-19, kata Ketua Pengarah Kesihatan Tan Sri Dr Noor Hisham Abdullah.

Sehubungan itu, Dr Noor Hisham mengingatkan rakyat supaya bersama berpadu tenaga untuk memutuskan rantaian penularan jangkitan seperti sebelum ini.

“Kita sekarang memasuki gelombang ketiga #COVID19. Sekali lagi kita mesti bersama berpadu tenaga memutuskan rantaian penularan jangkitan ini. #KitaJagaKita,” katanya dalam hantaran di Facebook di sini, malam ini.

Hari ini sebanyak 375 kes baharu COVID-19 dicatatkan dengan semua negeri dan Wilayah Persekutuan kecuali Perlis mencatatkan kes baharu.

Daripada jumlah itu, 371 adalah penularan tempatan dan empat lagi kes import, dengan kes tertinggi dicatatkan di Sabah sebanyak 271 kes. – BERNAMA


LHDN Sandakan Cetus Kluster Baharu Di Sabah

KOTA KINABALU: Kluster baharu yang direkodkan di Sabah, hari ini, iaitu Jalan Labuk Batu 7 tercetus daripada tempat kerja iaitu Lembaga Hasil Dalam Negeri (LHDN) Cawangan Sandakan, kata Menteri Kerajaan Tempatan dan Perumahan Masidi Manjun.

Katanya, kes indeks adalah lelaki tempatan yang telah mengalami gejala demam, batuk dan selesema pada 9 Dis dan disahkan positif dengan ‘grading’ 97% melalui RTK Antigen Covid-19 di klinik swasta.

“Siasatan lanjut mendapati 19 lagi kes positif terdiri daripada ahli keluarga serta rakan sekerja kepada kes indeks. Jumlah kes kumulatif dalam kluster ini adalah 20 kes termasuk tiga kes baharu dilaporkan pada hari ini.

“Premis terbabit telah ditutup sementara untuk disinfeksi dan semua pesakit telah diasingkan serta diberi rawatan yang sesuai,” katanya ketika dihubungi hari ini.

Terdahulu, Masidi berkata yang juga jurucakap negeri berkaitan Covid-19 berkata, kedudukan jangkitan wabak itu di Sabah menampakkan tanda-tanda penstabilan apabila jumlah terbaru tidak banyak berubah dengan jumlah semalam.

Katanya, sebanyak 224 kes bahari direkodkan hari ini, turun lapan kes berbanding semalam.

“Hampir 97% daripada jumlah kes yang didaftarkan hari ini adalah dalam Kategori 1 dan 2, yang hanya memerlukan pemantauan atau rawatan sama ada di rumah atau PKRC (Pusat Kuarantin dan Rawatan Berisiko Rendah).

“Bagi kategori yang memerlukan rawatan di hospital pula, terdapat empat pesakit dalam Kategori 3, tiada pesakit dalam Kategori 4 dan dua pesakit dalam Kategori 5 manakala satu pesakit masih dalam penilaian pihak JKNS (Jabatan Kesihatan Negeri Sabah),” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Joli Duit Anak RM6.63 Juta

WASHINGTON: Seorang wanita tergamak menghabiskan semua wang pampasan AS$1.6 juta (RM6.63 juta) anak perempuannya yang kurang upaya akibat nahas jalan raya, 14 tahun lalu, untuk pelbagai pembelian dan perbelanjaan mewah termasuk kereta serta membesarkan payudara.

Apryll Sardinha dituduh mencuri wang pampasan anak perempuannya yang tidak dinamakan itu selepas ditahan polis El Paso pada Oktober lalu, lapor KKTV.

Menurut laporan Daily Mail, anak Apryll hilang keupayaan berkomunikasi dan cacat mental akibat dilanggar kereta ketika berusia enam tahun pada 2005.

Anak Apryll yang kini berusia 20 tahun itu menerima pampasan AS$1.6 juta untuk membiayai kehidupannya pada 2010 dan hanya wanita terbabit mempunyai akses kepada wang itu.

Apryll diilaporkan meninggalkan anaknya seorang diri dalam rumah tanpa memasangkan alat pemanas ketika melancong mewah ke luar negeri.

Remaja malang itu ditemui selepas seorang ahli keluarga mendapati bil elektrik tertunggak. Perbuatan Apryll kemudian terbongkar selepas polis menyiasatnya atas tuduhan mengabaikan anaknya itu pada 2017.

Berdasarkan dokumen mahkamah, Apryll menghabiskan wang anaknya untuk membeli pelbagai barangan antaranya kenderaan utiliti sukan Land Rover, kereta Mercedes, membelanjakan AS$18,400 (RM76,227) di pusat peranginan Cabo San Lucas serta beberapa ribu dolar lagi di sebuah kedai arak, dan butik Victoria Secret.

Selain itu, Apryll turut membelanjakan AS$360 (RM1,491) di sebuah pusat pembedahan plastik selain membesarkan payudaranya.

Pegawai penyiasat mendapati dia menggunakan pampasan itu untuk membayar bil perkhidmatan televisyen satelit langganan yang mencecah hampir AS$14,000 (RM57,999) dan lebih AS$20,000 (RM82,856) lagi untuk bil elektrik.

Siasatan mendapati Apryll yang dibebaskan dengan jaminan sudah mengeluarkan semua wang pampasan dan disingkirkan sebagai pemegang akaun bank itu tahun lalu. – Agensi


Pesakit Kanser Maut Dihempap Mesin Radiasi

MOSCOW: Seorang pesakit kanser payudara maut dihempap mesin radiasi ketika menjalani rawatan di sebuah hospital di Voronezh, Rusia, baru-baru ini.

Siasatan mendapati Valentina Minakova, 51, maut di tempat kejadian akibat parah di dada dan abdomen.

Berdasarkan laporan, seorang doktor berkata, katil rawatan mangsa tiba-tiba bergerak ke atas dan menghimpitnya pada bahagian mesin yang masih bergerak.

Ketika kejadian, suami mangsa, Alexander berada di luar bilik rawatan dan membantu isterinya sebaik mendengar jeritannya, lapor Daily Mail.

Kakitangan hospital berkata, Alexander berusaha menyelamatkan isterinya, namun gagal.

Difahamkan ketika kejadian, mesin radiasi buatan Czech pada 2006 itu dikendalikan seorang juruteknik dan bukan doktor.

Mesin itu dilengkapi butang kecemasan, namun sumber mendakwa ia mungkin gagal berfungsi atau tidak ditekan.

Menteri Kesihatan, Veronika Skvortsova mengarahkan sepasukan penyiasat ke tempat kejadian. – Agensi


Bot Baharu Menumbok-Labuan Diperkenal, Mampu Jana Ekonomi – Rozman

LABUAN: Usaha kerajaan dalam membangunkan semula ekonomi Labuan berada di landasan tepat melalui penambahbaikan sistem pengangkutan laut ke pulau bebas cukai berkenaan.

Ahli Parlimen Labuan, Datuk Rozman Isli berkata, sebuah bot baharu berkapasiti 40 penumpang kini digunakan bagi laluan Labuan-Menumbok-Labuan bermula hari ini yang memberikan lebih banyak pilihan dan keselesaan untuk masyarakat berulang alik ke Labuan.

“Bot dengan kapasiti 40 penumpang untuk setiap perjalanan dan lengkap dengan ciri-ciri keselamatan ini akan mengambil masa kurang dari 30 minit dari kedua-dua wilayah yang dikendalikan oleh Perdana Express.

“Kami berharap lebih ramai pengendali bot akan mengikuti langkah operator ini dalam meningkatkan perkhidmatan pengangkutan laut,” katanya.

Beliau berkata demikian selepas pelancaran rasmi bot itu di Terminal Feri Antarabangsa Labuan di sini, hari ini.

Ekonomi Labuan ketika ini agak kurang rancak berbanding ketika era kegemilangannya beberapa tahun lalu kesan daripada industri minyak yang membangun.

Sehubungan itu, kerajaan mengatur pelbagai langkah untuk meningkatkan kembali ekonomi di situ dan salah satu daripadanya ialah melalui sistem pengangkutan terbaik untuk kepuasan pengunjung.

Ketika ini, lebih daripada 100 bot laju gentian kaca yang berlesen beroperasi Labuan-Menumbok-Labuan dan Sipitang-Labuan-Sipitang dengan kapasiti 14-16 penumpang.

Rozman berkata, tepat pada masanya untuk pengendali pengangkutan laut memperkenalkan sistem tiket dalam talian untuk kemudahan penumpang dan pelancong terutamanya yang berada di tanah besar Sabah dan Sarawak untuk ke Labuan.

“Apabila ada bot yang lebih besar yang memberikan keselesaan dengan kerusi penumpang yang direka dengan baik yang menjadikannya mesra penumpang, lebih banyak pelancong akan melawat Labuan secara kerap,” katanya.


Awas, Serangan Jantung Awal Pagi & Waktu Terakhir Fasa Tidur Antara Paling Bahaya – Public Health

Semakin hari semakin banyak kematian berkaitan serangan jantung dilaporkan di negara kita malah di seluruh dunia. Kematian itu pasti kerana telah dijanjikan oleh Allah.

Jika dulu ia kerap dikaitkan dengan warga emas, namum sejak kebelakangan ini ia sudah mula dialami oleh golongan muda. Lebih menakutkan bila ia menyebabkan kematian mengejut.

Seperti perkongsian daripada Public Health Malaysia mengatakan bahawa serangan jantung boleh terjadi pada waktu pagi iaitu ketika fasa tidur yang terakhir.

Awal pagi dan waktu terakhir fasa tidur merupakan antara waktu yang paling BAHAYA dan kritikal sekitanya berlaku serangan jantung atau strok.

Pada waktu ini, hormon kortisol yang dirembeskan oleh kelenjal adrenal akan memuncak menyebabkan tekanan darah, paras gula dan degupan jantung bertambah laju.

Perkara ini akan menyebabkan peningkatan penggunaan oksigen dan penyempitan saluran darah termasuk saluran darah di jantung.

Ketika ini, platlet dan bahan yang merangsang proses pembentukan ketulan darah juga masih terenap di dinding saluran darah menyebabkan pembentukan ketulan darah beku mudah berlaku.

Risiko meningkat berganda bagi pesakit darah tinggi, kencing manis, perokok dan individu yang mengalami stress serta kurang tidur.

Sekiranya anda atau sesiapa alami gejala serangan jantung pada waktu kritikal ini, dapatkan rawatan segera. Bagi pesakit kencing manis dan darah tinggi, pastikan tekanan darah terkawal pada waktu kritikal ini.


Wanita warga tua gembira sambut ulang tahun ke-100

PAPAR: Seorang warga tua, Kabun Kansiew, 99, yang bakal meraikan ulang tahunnya ke-100, minggu depan, diraikan lebih awal di Rumah Warga Tua Sri Pritchard di sini.

Beliau yang juga penghuni tertua Rumah Warga Tua Sri Pritchard itu bakal berusia 100 tahun pada 17 Disember ini.

Disambut dalam suasana sederhana, Kabun yang berasal dari Kampung Menawo, Keningau, hanya duduk di atas kerusi roda selain sukar bercakap disebabkan faktor usia.

Bagaimanapun, ditanya mengenai majlis itu, Kabun hanya memberikan senyuman dan menganggukkan kepala sebagai isyarat tanda gembira.

Menurut rekod, Kabun sebelum ini menetap di rumah jirannya sejak 1989 selepas rumah didiami rosak sebelum beliau dipindahkan ke Rumah Warga Tua Sri Pritchard pada penghujung 2006 ketika berusia 88 tahun.

Penolong Penguasa Rumah Warga Tua Sri Pritchard, Judy George berkata Kabun adalah penghuni tertua di rumah kebajikan berkenaan.

“Kita tidak mempunyai banyak maklumat berkaitan beliau dan semua informasi yang diperolehi hanya menerusi kad pengenalan diri serta menerusi jiran di kampung tempat beliau menetap sebelum ini.

“Kami difahamkan beliau adalah seorang balu tetapi tidak dikurniakan cahaya mata selain tiada adik-beradik,” katanya ketika ditemui selepas majlis sambutan terbabit.

Sementara itu, Pengerusi Lembaga Pelawat Rumah Warga Tua Sri Pritchard, Datin Rahimah Ahmad Quadra berkata sambutan ulang tahun itu turut dianjurkan sempena Hari Krismas tahun ini.

Beliau berkata program diadakan itu secara tidak langsung dapat memberikan kegembiraan kepada semua penghuni rumah berkenaan. – Berita Harian


Mayat Perempuan Ditemui Dalam Kawasan Pencarian Nora Anne

SEREMBAN: Polis mengesahkan satu mayat perempuan ditemui di sekitar kawasan pencarian remaja Ireland, Nora Anne Quoirin, 15, yang dilaporkan hilang sejak 4 Ogos lalu.

Ketua Polis Negeri Sembilan, Datuk Mohamad Mat Yusop, berkata mayat itu ditemui pada jam 1.57 tengah hari kira-kira dua kilometer dari resort penginapan Nora Anne dan keluarganya.

Bagaimanapun, katanya, identiti mayat itu masih belum dikenal pasti.

“Kita menerima maklumat daripada orang awam pada jam 1.57 tengah hari tadi sebelum anggota mencari dan menyelamat (SAR) dikejarkan ke lokasi itu.

“Mayat perempuan berkulit putih itu ditemui dalam keadaan sempurna,” katanya kepada pemberita, di sini, hari ini.

Sementara itu, polis turut menutup laluan ke resort itu dengan memasang garisan kuning sejak jam 2.30 petang tadi bagi menghalang orang luar termasuk media memasuki kawasan berkenaan.

Kelihatan jentera pihak berkuasa termasuk pihak forensik Polis Diraja Malaysia (PDRM) serta ahli keluarga Nora Anne memasuki kawasan larangan itu.

Nora Anne yang mengalami masalah lembam sebelum ini dilaporkan hilang ketika menginap di resort The Dusun, di Pantai, sebelum pihak berkuasa melancarkan operasi SAR di kawasan berkenaan.


Pemandu e-Hailing Diacu Senjata, Disamun Penumpang Di Likas

KOTA KINABALU: Pemandu e-hailing berdepan detik cemas selepas disamun dua lelaki dalam kejadian di Lorong Burung Keleto, Kampung Likas di sini, semalam.

Dalam kejadian pada 12.23 tengah malam itu, mangsa berusia 25 tahun yang diacukan benda tajam di leher terpaksa menyerahkan dompet dan telefon pintar miliknya kepada dua lelaki terbabit.

Ketua Polis Daerah Kota Kinabalu Asisten Komisioner Mohd Zaidi Abdullah berkata, siasatan awal mendapati mangsa yang bekerja sebagai pemandu e-hailing itu mengambil kedua suspek di tepi Jalan Tanjung Lipat berhampiran SICC di sini.

Menurutnya, sebaik sampai di lokasi kejadian, seorang daripada suspek mendakwa mahu mengambil wang di rumahnya dan seorang lagi menunggu di dalam kereta.

“Secara tiba-tiba, suspek di dalam kenderaan terus mengacukan senjata tajam pada leher mangsa dan mengarahkannya supaya menyerahkan barang berharga kepadanya.

“Berlaku sedikit pergelutan antara mereka dan suspek bertindak agresif sehingga memaksa menyerahkan barangan kepada penjenayah terbabit.

“Suspek kemudian melarikan diri ke arah kebun pisang berdekatan,” katanya ketika dihubungi hari ini.

Mohd Zaidi berkata, mangsa yang terselamat tanpa sebarang kecederaan terus meninggalkan tempat kejadian.

Katanya, mangsa kemudiannya membuat laporan polis dan siasatan lanjut sedang giat dijalankan mengikut Seksyen 395 dan 397 Kanun Keseksaan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Sabah: Tiada Cadangan Undi Pos Untuk Pengundi Sabah Di Sarawak & Semenanjung

KUALA LUMPUR: Suruhanjaya Pilihan Raya (SPR) buat masa ini tidak bercadang untuk memberi kemudahan undi pos kepada pengundi Sabah yang berada di luar negeri itu seperti di Sarawak atau Semenanjung bagi pelaksanaan Pilihan Raya Negeri (PRN) Sabah akan datang.

Timbalan Pengerusi SPR Dr Azmi Sharom berkata, bagaimanapun, sebarang penambahbaikan hanya boleh dilakukan jika dan apabila ketelusan proses pemilihan dapat dikekalkan.

Namun, Azmi berkata, pihaknya mengambil maklum saranan Global Bersih melalui kenyataan media pertubuhan bukan kerajaan itu pada 5 Ogos lalu supaya SPR memberi kemudahan undi pos kepada Pengundi Luar Kawasan (PLK) bagi pelaksanaan PRN Sabah.

“SPR akan terus berusaha memperbaiki proses pengundian pos, selain meneroka pilihan alternatif untuk PLK. SPR juga memberi perhatian sewajarnya di bawah pelan penambahbaikan dengan sebuah jawatankuasa yang dibentuk untuk mengkaji isu ini.

“Ini adalah satu proses yang tidak boleh tergesa-gesa dan apa-apa penambahbaikan mesti dilakukan dengan berhati-hati,” katanya dalam kenyataan di Kota Kinabalu, hari ini.

Dalam pada itu, Azmi berkata, SPR melalui Pos Malaysia akan menggunakan khidmat kurier antarabangsa bagi penghantaran sampul undi pos luar negara untuk pilihan raya kali ini.

Ini susulan pemberhentian sementara perkhidmatan mel dan bungkusan antarabangsa serta Perkhidmatan Mel Ekspres (EMS) Pos Malaysia ke semua destinasi antarabangsa kecuali Singapura sejak 3 Ogos lalu.

PRN Sabah perlu diadakan dalam tempoh 60 hari susulan pembubaran Dewan Undangan Negeri (Dun) yang diumumkan Ketua Menteri Datuk Seri Mohd Shafie Apdal pada 30 Julai lalu selepas mendapat perakuan daripada Yang Dipertua Negeri Tun Juhar Mahiruddin.

SPR dijadual mengadakan mesyuarat khas berkaitan PRN Sabah Isnin ini bagi membincangkan tarikh penting urusan pilihan raya seperti writ pilihan raya, hari penamaan calon, hari pengundian, Daftar Pemilih Terakhir Diperakui yang akan digunakan dan persiapan lain diperlukan bagi melaksanakan pilihan raya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Sebenarnya saya mahu menangis…’

TINDAKAN menjelir lidah oleh seorang lelaki yang dirakamkan dan tersebar dalam media sosial sejak Isnin lalu, dikatakan simbolik kekecewaan seorang ahli perniagaan terhadap rusuhan di Kuil Maha Mariamman, Subang Jaya sebelum ini.

S Kanagarajah, 42, yang ditemui di Kompleks Mahkamah Shah Alam, selepas prosiding membabitkan kuil berkenaan hari ini, berkata, aksi berkenaan bukan sengaja dibuat sebaliknya beliau merasa marah dengan suasana tegang yang berlaku pada malam pertama rusuhan itu berlaku.

“Saya buat begitu sebab terlalu kecewa dengan keadaan yang berlaku.

“Ketika itu, kalau tanya, sebenarnya saya mahu menangis. Saya bukan sengaja buat mimik muka (geram) tetapi saya kecewa bila tengok rakan-rakan dipukul di bahagian kepala hingga berdarah.

“Kita tidak mahu bergaduh dengan sesiapa, kita hanya mahu melakukan upacara keagamaan,” katanya.

Pada masa sama, Kanagarajah yang juga seorang sukarelawan yang sering menghulurkan bantuan di kuil berkenaan, berkata, dia tidak mengambil hati dengan tindakan rakyat yang meniru gaya geramnya malah gembira dengan perkara itu.

“Sejak video itu viral, saya tidak menerima sebarang ugutan, saya hanya lihat mereka buat lucu.

“Jika video itu buatkan mereka gembira, saya tidak ada masalah. Biarkan mereka gembira,” katanya.

Pada masa sama, Kanagarajah turut menafikan apa yang berlaku ekoran masalah perkauman.

“Saya boleh cakap ini bukan masalah perkauman kerana saya tinggal di Subang Jaya sejak 35 tahun lalu dan dari kecil kawan-kawan saya semua Melayu.

“Mereka (pihak menceroboh) diupah pihak tertentu, tidak ada orang nak buat benda ini percuma.

“Bukan kita yang mulakan pertempuran ini, orang yang mulakan pertempuran ini, mereka duduk dalam ‘aircond’, sekarang kita dengan kawan-kawan Melayu yang jadi mangsa,” katanya.

Dia berkata, ketika kejadian pada malam pertama itu, lebih 40 penganut Hindu sedang melakukan upacara keagamaan di kuil berkenaan, manakala kira-kira 200 pihak yang menceroboh membawa senjata seperti parang dan cangkul.

Aksi jelir lidah yang dibuat Kanagarajah itu bukan sekadar tersebar melalui media sosial, malah ada yang turut menjadikan pelbagai ‘meme’ melucukan oleh ramai pihak selain cabaran#Deychallenge dan #Theyychallenge. – Harian Metro


Sokong Saya Jika Mahu Bekerjasama – Tun Dr Mahathir

PUTRAJAYA : Perdana Menteri, Tun Dr Mahathir Mohamad bersedia bekerjasama dengan Umno jika parti itu memberi sokongan kepadanya.

Beliau yang juga Pengerusi Pakatan Harapan (PH) menjelaskan, ia perlu diterjemahkan melalui suara sokongan di parlimen.

“Malah Pas juga sedia bekerjasama dengan saya. Saya rasa jika kamu (Umno) mahu bekerja bersama saya, kamu kena sokonglah,” katanya dalam sidang media selepas Majlis Amanat dan Aspirasi Tun Dr Mahathir Mohamad di Pusat Konvensyen Antarabangsa Putrajaya (PICC) di sini pada Khamis.

Sebelum ini, Datuk Lokman Noor Adam mendedahkan Presiden Umno, Datuk Seri Ahmad Zahid Hamidi menyatakan beberapa alasan mahukan parti itu berkerjasama dengan Dr. Mahathir .

Ahli Majlis Kerja Tertinggi Umno itu juga berkata, Ahmad Zahid mendedahkan perkara itu pada mesyuarat Jawatankuasaa Perhimpunan Muafakat Nasional.


Cikgu Lerry Tersenarai 15 Penerima Geran Kebangsaan Untuk Projek Inovasi

KENINGAU: Encik Lerry David dari Kolej Vokasional Keningau bakal menerima geran berjumlah sekurang kurang RM2,000 apabila berjaya tersenarai sebagai salah seorang daripada 15 finalis terbaik untuk anugerah kebangsaan Cikgu Kickstart anjuran Edufication yang diumumkan pada 13 April 2021.

Pertandingan tersebut yang telah menerima hampir 200 permohonan telah menyenarai pendekkan permohonan tersebut kepada 50 finalis terbaik dan kemudiannya 30 finalis terbaik sebelum 15 peserta yang berjaya ke peringkat akhir diumumkan.

15 guru ini telah mula menghadiri kursus latihan dan sesi bimbingan dimana mereka akan membentang projek mereka pada penghujung bulan ini dan tiga finalis terbaik akan dihadiahkan RM 6000 untuk melaksanakan projek masing-masing.

12 finalis yang lain akan turut menerima geran berjumlah RM 2000.

Projek yang sedang dibangunkan oleh Encik Lerry David merupakan sebuah aplikasi mudah alih untuk pembelajaran esei Bahasa Melayu bagi para pelajar yang diajarnya.

Dia membina aplikasi tersebut semasa sekolah ditutup pada tahun lepas untuk membantu para pelajar meneruskan pembelajaran mereka dirumah dengan cara yang lebih praktikal dan berkesan.

Dia berhasrat untuk terus membangunkan aplikasi tersebut agarnya ianya dilengkapi dengan pelbagai fungsi digital. Ini merupakan faktor utama dia mengambil keputusan menyertai pertandingan ini.

Dia pernah membentang projeknya ini di persidangan antarabangsa dalam talian yang berpangkal di Tokyo, Jepun, pada Disember lepas.

Pengarah KV Keningau, Encik Johari @ Jaibet Bin Sabin, menyatakan rasa bangganya dengan pencapaian Cikgu Lerry David yang membuktikan kebolehan guru-guru kita dalam bidang inovasi yang berunsurkan pendidikan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Penyamun’ tiga sekawan

KOTA KINABALU : Tiga sekawan bakal meringkuk di dalam penjara selepas mengaku bersalah memiliki dan melupuskan barang curi di Mahkamah Majistret di Kota Kinabalu hari ini, dalam kejadian bulan lalu.

Tiga tertuduh, Adhlisyam Sahar, 32, Azmerdeen Sahifuddin, 27, dan Mohd Norbadri Muhari, 18, masing-masing dikenakan hukuman penjara selama 18 bulan, 22 bulan dan 40 bulan selepas pertuduhan dibacakan di hadapan Majistret Aizat Abd Rahim.

Dua daripada mereka, Adhlisyam dan Mohd Norbadri dituduh mengikut Sekyen 411 Kanun Keseksaan iaitu menyimpan harta curi iaitu masing-masing sebuah telefon bimbit jenama Oppo dan dua cincin berwarna keemasan.

Sementara itu Mohd Norbadri sekali lagi dituduh mengikut Seksyen 414 Kanun Keseksaan kerana melupus barang curi, bersama seorang lagi rakan mereka, Azmerdeen, iaitu cincin emas di sebuah kedai pajak gadai di Telipok.

Menurut fakta kes, pengadu seorang wanita berusia 59 tahun bersama anak perempuannya berusia 22 tahun berada berhampiran kereta mereka di Tuaran, dekat sini, tiba-tiba didatangi seorang lelaki tidak dikenali dari arah belakang dan bertindak meragut beg tangannya, pada 15 Disember lalu.

Di dalam beg tangan itu mengandungi Mykad, kad ATM, kad kredit, tiga cincin emas, satu telefon bimbit jenama Oppo dan wang tunai sebanyak RM1,100.

Bagi kesalahan mengikut Sekyen 411 Kanun Keseksaan, Aizat turut memerintahkan Adhlisyam dan Mohd Norbadri masing-masing membayar denda RM1,500, gagal bayar penjara selama sebulan, manakala bagi pertuduhan mengikut Seksyen 414, Mohd Norbadri bersama Azmerdeen turut didenda sebanyak RM2,000, gagal bayar penjara dua bulan.

Aizat turut memerintahkan hukuman bagi Mohd Norbadri dijalankan secara berasingan bagi kedua-dua pertuduhan.

Pendakwaan dikendalikan oleh Pegawai Pendakwa Inspektor Papilus Pius. – Harian Metro


Pengantin mati kena tembak gara-gara muzik kuat

PESHAWAR: Seperti kata pepatah, malang tidak berbau, seorang lelaki dan wanita yang baru berkahwin terbunuh dek pergaduhan keluarga berpunca daripada muzik kuat.

Pengantin baru itu terkena tembakan apabila anggota kedua-dua belah keluarga saling melepaskan tembakan selepas bergaduh mengenai perkara itu ketika majlis perkahwinan berlangsung di luar Peshawar, semalam.

Dua mangsa berasal dari kampung yang sama iaitu Hazar Khwani, lapor portal berita Pakistan.

Ketika ditemui media, seorang pegawai polis berkata, pergaduhan dimulakan oleh saudara kepada keluarga sebelah pengantin lelaki.

Oleh kerana tidak dapat menahan marah, seorang daripada mereka melepaskan tembakan yang dibalas anggota keluarga pengantin perempuan.

Pihak berkuasa berkata, bapa pengantin lelaki dan seorang saudaranya turut cedera parah.

Mereka dibawa ke hospital dan keadaan mereka dilaporkan tenat, menurut laporan.

Polis berkata, saudara kepada pengantin lelaki itu dipercayai pihak pertama melepaskan tembakan, mengikut hasil siasatan awal.

Pihak berkuasa dikatakan masih menunggu untuk mendaftarkan kes sebelum mengambil tindakan lanjut.

Mayat pengantin baru itu telah dibawa ke lokasi ditetapkan bagi menyelesaikan semua dokumen perubatan termasuk pengesahan kematian.


Mungkin Lantik Dua Atau Lebih TPM

KUALA LUMPUR: Dua Timbalan Perdana Menteri atau lebih. Itu kemungkinan yang berlegar dalam kalangan pemerhati politik tempatan selepas pertemuan empat parti politik tanah air secara berasingan, semalam.

Antara yang disebut-sebut bakal mengisi jawatan nombor dua selepas pembentukan gabungan baharu ialah Presiden Pas Datuk Seri Abdul Hadi Awang, Timbalan Presiden PKR Datuk Seri Mohamed Azmin Ali dan Presiden Warisan Datuk Seri Mohd Shafie Apdal.

Pas sebelum ini menyatakan sokongan kesemua 18 Ahli Parlimennya kepada Perdana Menteri Tun Dr Mahathir Mohamad.

Manakala rakan gandingan di dalam Muafakat Nasional, Umno turut menyertai pakatan baharu itu, walaupun pada awalnya dua daripada Ahli Parlimennya enggan berbuat demikian.

Difahamkan, Abdul Hadi dinamakan sebagai calon daripada Muafakat Nasional.

Sumber memberitahu Harian Metro, dua Ahli Parlimen daripada Parti Amanah Negara (Amanah) dikatakan turut akan menyertai gabungan terbabit.

“Jika itu berlaku, Barisan Nasional ada 42 kerusi, Bersatu (26), Pas (18), dicampur dengan Gabungan Parti Sarawak serta serpihan PKR, maka itu sudah boleh membentuk kerajaan,” katanya.

Sumber memaklumkan gabungan berkenaan dibentuk susulan mesyuarat Majlis Presiden Pakatan Harapan yang antaranya turut membincangkan peralihan kuasa antara Dr Mahathir dan Presiden PKR Datuk Seri Anwar Ibrahim.

Jika ia berlaku, bermakna DAP yang mempunyai 42 kerusi perlu membentuk pakatan lain di barisan pembangkang.


Sabah Buka Pintu Udara, Laut & Darat Untuk Warganegara

KOTA KINABALU: Kerajaan negeri membenarkan warganegara Malaysia memasuki Sabah sama ada menerusi udara, darat dan laut.

Ketua Menteri Sabah, Datuk Seri Mohd Shafie Apdal dalam satu kenyataan hari ini berkata kebenaran itu turut tertakluk untuk rakyat Sabah yang berada di Semenanjung, Sarawak dan Labuan.

Menurutnya, kebenaran itu diberikan dengan beberapa ketetapan tertentu yang telah diperincikan.

“Kerajaan Negeri bersetuju untuk mengecualikan mereka menjalani kuarantin dengan syarat telah melakukan ujian COVID-19 di tempat atau negeri masing-masing dalam tempoh tiga hari sebelum masuk ke Sabah dan disahkan negatif.

“Surat pengesahan daripada Kementerian Kesihatan Malaysia ( KKM ) hendaklah dikemukakan setibanya di Sabah.

“Selain itu, bagi pemastautin dan bukan warganegara diwajibkan untuk mengemukakan pas kerja dan pas lain yang masih sah apabila tiba di Sabah,” katanya.

Shafie turut berkata pihaknya mengalu-alukan semua warganegara Malaysia dari Semenanjung, Sarawak dan Labuan ke Sabah menginap di hotel yang telah beroperasi sejak 10 Mei lalu.- Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Berkali-kali Dr.Hisham Pesan Duduk Rumah Jika Tiada Urusan

KUALA LUMPUR: Dalam sidang media khas hari ini, Kementerian Kesihatan ingin memaklumkan bahawa nilai R Naught bagi gelobang ketiga menurun dari nilai 2.2 kepada 1.5.

Berikutan dengan itu, Tan Sri Dr Noor Hisham dalam sidang media tersebut berkali-kali menyeru rakyat Malaysia agar sentiasa berada di rumah dan tidak mengadakan sebarang majlis yang menyebabkan penularan Covid-19 pada seseorang.

Bukan sekali Dr Noor Hisham menyeru ‘Duduk di rumah’, tetapi banyak kali. Boleh dikatakan setiap patah ayatnya akan diakhirnya dengan ‘duduk di rumah’. Sebagai rakyat yang prihatin, kita seharusnya terima seruan tersebut untuk mengekang penularan wabak sekaligus menurunkan jumlah ‘R naught’ kembali zero.


Pengorbanan Salah berbaloi

MADRID: Mohamed Salah puas dapat beraksi penuh dalam kemenangan 2-0 Liverpool ke atas Tottenham pada final Liga Juara-Juara, susulan kecederaan pada peringkat sama ketika menentang Real Madrid tahun lalu.

Bintang Mesir itu terpaksa dikeluarkan pada babak pertama final tahun lalu selepas bahunya cedera, dan dia menyaksikan Liverpool tewas 3-1 dari luar padang.

“Semua orang gembira sekarang, saya bangga dapat beraksi di final kedua berturut-turut dan akhirnya bermain 90 minit penuh,” kata Salah.

“Semua orang melakukan yang terbaik hari ini, tidak ada persembahan individu hari ini, seluruh pasukan menakjubkan.”

Salah meledak gol kedua terpantas dalam final Liga Juara-Juara, menyempurnakan sepakan penalti dalam tempoh kurang dua minit selepas sepak mula susulan bola terkena tangan Moussa Sissoko.

“Saya banyak berkorban untuk karier saya, dari kampung ke Kaherah, dan menjadi rakyat Mesir pertama beraksi di peringkat ini sukar untuk saya percayai,” katanya.

Divock Origi, yang meledak gol kemenangan ke atas Barcelona dalam kebangkitan epik di separuh akhir, mengesahkan kemenangan tiga minit sebelum tamat permainan.

“Ini adalah saat yang tidak akan saya lupakan, ia saat yang hebat untuk kelab dan juga kota,” kata Origi. – AFP


Suspek Larikan Jenazah Bapa Dari Hospital Akan Dituduh Di mahkamah

LAHAD DATU: Tiga daripada empat suspek yang melarikan jenazah dari Hospital Lahad Datu, di sini, akan dituduh di Mahkamah Majistret, Isnin ini.

Ketua Polis Daerah Lahad Datu, Asisten Komisioner Rohan Shah Ahmad, berkata semua suspek berusia 26 hingga 31 tahun itu terdahulu dibebaskan dengan jaminan polis hari ini.

Katanya, kertas siasatan kes sudah dirujuk kepada Timbalan Pendakwa Raya untuk dituduh mengikut Seksyen 22(a) Akta Pengawalan dan Pencegahan Penyakit Berjangkit 1988 dan dibaca bersama Seksyen 34 Kanun Keseksaan.

“Semua suspek dibebaskan dengan jaminan polis jam 8 pagi hari ini sementara menunggu proses pendakwaa

“Hanya tiga suspek akan dituduh di Mahkamah Majistret Lahad Datu pada 25 Januari depan,” katanya dalam kenyataan media, hari ini.

Rohan berkata, salah seorang daripada orang yang ditahan sebelum ini pula dibebaskan tanpa sebarang tindakan lanjut.

Dalam kejadian Rabu lalu, empat beradik ditahan polis selepas bertindak melarikan jenazah bapa mereka dalam kejadian di Hospital Lahad Datu.

Keempat-empat beradik itu dipercayai bertindak sedemikian selepas enggan membenarkan pihak hospital menjalankan Prosedur Operasi Standard (SOP) untuk pengurusan wabak COVID -19 terhadap jenazah bapa mereka.

Sebelum meninggal dunia, lelaki berusia 58 tahun terbabit dimasukkan ke hospital akibat masalah kesihatan dan diletakkan di bawah kategori ‘Patient-Under-Investigation’ (PUI).

Bagaimanapun, lelaki terbabit disahkan meninggal dunia ketika mendapatkan rawatan di hospital berkenaan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


DUN Sabah Bersidang Empat Hari Bermula Isnin – Speaker

KOTA KINABALU : Dewan Undangan Negeri (DUN) Sabah akan bersidang selama empat hari bermula Isnin ini, kata Speaker DUN Sabah Datuk Kadzim M Yahya.

Beliau berkata sebanyak empat rang undang-undang dibawa pada persidangan kedua penggal ketiga DUN Sabah Ke-16 itu, namun beliau tidak menjelaskan lanjut mengenai rang undang-undang yang akan dibawa pada persidangan kali ini.

“Prosedur operasi standard (SOP) bagi mencegah penularan COVID-19 seperti pemakaian pelitup muka dan ujian calitan masih dikuat kuasa ketika persidangan kali ini,” katanya pada sidang media di Bangunan DUN Sabah di Likas di sini hari ini.

Kadzim berkata pada persidangan kali ini DUN Sabah membenarkan kehadiran pemerhati, justeru mereka yang berminat untuk menjadi pemerhati dikehendaki membuat permohonan kepada pihak urus setia persidangan.

“Sekolah, badan bukan kerajaan boleh buat permohonan begitu juga Yang Berhormat  mahu bawa pemerhati mereka, tetapi jumlah dan masa itu terhad kerana kita masih tertakluk kepada SOP  yang telah ditetapkan,” katanya.

Ditanya mengenai kedudukan terkini Ahli Dewan Undangan Negeri (ADUN) pada persidangan itu, beliau mengesahkan ADUN Kukusan Rina Jainal, yang keluar Parti Warisan pada 5 Jun lepas, akan duduk di Blok Kerajaan kerana telah mengistiharkan dirinya ADUN mesra kerajaan.

Beliau berkata bagi ADUN Segama Datuk Mohamaddin Ketapi juga Ahli Parlimen Lahad Datu yang keluar Bersatu pada 28 Jun lepas kekal di Blok Kerajaan kerana masih ADUN mesra kerajaan. – BERNAMA


TERKINI: 106 Kes Terbaru Covid-19 Dilaporkan Di Malaysia

Ketua Pengarah Kesihatan Malaysia, Dr Noor Hisham Abdullah, mengesahkan bahawa terdapat 106 kes baru Covid-19 dilaporkan di Malaysia pada hari ini yang menjadikan 1,624 kes secara keseluruhan.

TERKINI: 106 kes baru #COVIDー19 dilaporkan di Malaysia menjadikan 1,624 kes keseluruhan, 24 Mac 2020.Daripada 106 kes itu, 43 dari kluster tabligh selebihnya iaitu 63 lain-lain kluster yg masih dlm siasatan. 64 pesakit di ICU termasuk 24 memerlukan bantuan pernafasan.


Tun M Lepaskan Jawatan Pengerusi BERSATU

KUALA LUMPUR: Selain meletakkan jawatan sebagai Perdana Menteri, Tun Dr Mahathir Mohamad turut melepaskan jawatannya sebagai Pengerusi Parti Pribumi Bersatu Malaysia (Bersatu).

Kenyataan rasmi mengenainya dikeluarkan Pejabat Pengerusi Bersatu sebentar tadi susulan terdahulu peletakan jawatan beliau sebagai Perdana Menteri ke-7.

Peletakan jawatan beliau dalam parti itu berkuat kuasa serta-merta.

Difahamkan, Dr Mahathir berbuat demikian berikutan negarawan berkenaan tidak bersetuju gerakan ‘pintu belakang’ untuk menguasai pentadbiran negara dilakukan semalam oleh beberapa parti politik.

Menurut sumber, sebab itu semalam beliau tidak bersama-sama dengan pemimpin parti.


Lelaki Buka Gelang Tangan Kuarantin Di KLIA Dikompaun Rm2,000

TAWAU: Padah menanggalkan gelang tangan kuarantin di Lapangan Terbang Antarabangsa Kuala Lumpur (KLIA), baru-baru ini, seorang lelaki dikenakan kompaun sebanyak RM2,000.

Pegawai Pejabat Kesihatan dan Persekitaran Kawasan Tawau Rahman Sampe berkata demikian ketika diminta mengulas perkembangan kes berkenaan, semalam.

“Hasil siasatan yang dijalankan, kami mendapati lelaki itu melanggar peraturan yang ditetapkan.

“Terdapat dua kesalahan yang dilakukan menyebabkan suspek perlu membayar RM2,000,” katanya.

Jika suspek gagal menjelaskan denda dalam tempoh 14 hari, lelaki itu akan dihadapkan ke mahkamah bagi proses pendakwaan.

Khamis lalu lelaki berkenaan yang baru pulang dari Jepun, bertindak menanggalkan gelang tangan kuarantin di KLIA sebelum meneruskan perjalanan ke Tawau menaiki kapal terbang.

Sebaik tiba di Lapangan Terbang Tawau, suspek berusia 30-an itu, turut memalsukan deklarasi kesihatan termasuk sejarah perjalanan ke luar negara bagi mengelak menjalani kuarantin di rumah.

Suspek kemudian menghubungi Pejabat Kesihatan Tawau, minggu lalu, dan memaklumkan kehilangan gelang tangan tersebut, dipercayai bimbang berikutan tular beberapa keping gambar di laman sosial berkaitan tindakan individu yang memakai gelang tangan Covid-19 di tempat awam termasuk premis makanan di Perak dan Kuala Lumpur.

Turut tular, gambar seutas gelang tangan yang dibuang di lantai KLIA bertarikh 20 Julai 2020, dipercayai milik individu datang dari luar negara.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Esok 100 Hari Muhyiddin Kemudi Negara

KUALA LUMPUR: Esok genaplah 100 hari pertama Tan Sri Muhyiddin Yassin sebagai perdana menteri, menerajui pentadbiran negara sejak 1 Mac dengan menggalas tanggungjawab paling besar di saat negara dilanda krisis kesihatan akibat penularan pandemik Covid-19 selain badai ekonomi.

Beliau, yang juga presiden Parti Pribumi Bersatu Malaysia (Bersatu), mengangkat sumpah jawatan sebagai perdana menteri kelapan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang memberi perkenan pelantikan tersebut selaras dengan Perkara 40(2)(a) dan Perkara 43(2)(a) Perlembagaan Persekutuan.

Menurut pensyarah di Fakulti Ekonomi dan Pengurusan, Universiti Kebangsaan Malaysia, Hazrul Shahiri, Muhyiddin bukan sahaja mengubah isu kesihatan Covid-19 untuk menjadi peluang membuktikan kemampuannya sebagai perdana menteri malah berusaha memulihkan ekonomi negara dan menstrukturkan semula kitaran ekonomi.

“Tindakan pertama yang dilakukan dalam menghadapi cabaran itu ialah melantik pakar-pakar ekonomi untuk mengetuai Majlis Tindakan Ekonomi Negara (MTEN) yang berperanan merangka dasar fiskal jangka pendek dan panjang bagi menangani krisis kemelesetan ekonomi,” katanya kepada Bernama baru-baru ini.

Beliau berkata demikian ketika diminta mengulas mengenai 100 hari pertama Muhyiddin sebagai perdana menteri, khususnya dari segi pemulihan dan pembangunan ekonomi negara.

Kemuncak krisis ekonomi negara adalah ketika kerajaan memutuskan untuk melaksanakan Perintah Kawalan Pergerakan (PKP) bermula 18 Mac lepas yang telah mengganggu keseluruhan kitaran ekonomi domestik berikutan penutupan aktiviti perkilangan, perniagaan dan pekerjaaan, katanya.

Hazrul berkata PKP yang dilaksanakan demi membendung penularan jangkitan Covid-19 bukan sahaja telah menjejaskan permintaan dalam pasaran barang serta penawaran dalam pasaran faktor yang ditunjangi oleh pekerja malah memberi kesan negatif kepada pendapatan negara, perniagaan syarikat dan perbelanjaan rakyat.

“Pelaksanaan PKP merupakan ancaman ekonomi paling besar dihadapi oleh pentadbiran kerajaan yang diketuai oleh Muhyiddin. Ia merupakan cabaran ekonomi paling berat yang tidak pernah dihadapi oleh semua perdana menteri Malaysia sebelum ini.

“Krisis ekonomi yang disebabkan oleh Covid-19 adalah jauh lebih besar daripada krisis kewangan 1998 dan kemelesetan ekonomi di era 1980-an,” katanya.

Beliau berkata bagaimanapun pelancaran Pakej Rangsangan Ekonomi Prihatin Rakyat (PRIHATIN) bernilai RM250 bilion yang diumumkan dalam tempoh 10 hari sebaik sahaja PKP berkuat kuasa telah membuktikan komitmen dan keprihatinan kerajaan di bawah pimpinan perdana menteri untuk memulihkan ekonomi negara.

“Ia telah disifatkan sebagai satu tindakan yang pantas dan tepat pada masanya untuk mengimbangi usaha membendung penularan pandemik Covid-19 dan proses pemulihan ekonomi, dengan jumlah yang jauh lebih besar daripada peruntukkan kerajaan untuk pelan pemulihan ekonomi pada 2009 iaitu sebanyak RM67 bilion.

“Pentadbiran kerajaan Malaysia dengan pimpinan Muhyiddin telah berupaya untuk tidak bergantung kepada Tabung Kewangan Antarabangsa (IMF) ketika banyak negara (sekurang-kurangnya 80 negara) telah memohon bantuan daripada tabung berkenaan untuk memulihkan ekonomi negara mereka,” katanya.

Hazrul berkata, menyedari kesukaran usaha pemulihan ekonomi yang melibatkan perdagangan antarabangsa memandangkan ekonomi dunia juga telah dilumpuhkan oleh Covid-19, perdana menteri menumpukan aspek pembangunan ekonomi domestik untuk memperlahan dan mengurangkan penyusutan mendadak dalam perbelanjaan dan pelaburan swasta.

Selepas pakej ekonomi PRIHATIN, Muhyiddin mengumumkan pula Pakej Prihatin Perusahaan Kecil dan Sederhana (PKS) (Tambahan) bernilai RM10 bilion yang bertujuan memastikan sektor perusahaan kecil dan sederhana (PKS) dapat meneruskan operasi mereka dalam keadaan mencabar serta mengurangkan risiko pemberhentian pekerja secara besar-besaran, katanya.

“Kemudahan seperti subsidi upah, bantuan kepada PKS dan kredit mikro telah membantu syarikat-syarikat untuk kekal bertahan dalam industri walaupun tidak dapat beroperasi sepenuhnya.

“Ia bukan sahaja usaha untuk melindungi rakyat melalui pengurangan beban serta menjamin pekerjaan malah sebagai sokongan kepada perniagaan dengan meningkatkan aliran tunai, walaupun ia tidak dapat menggantikan nilai aliran tunai sebenar namun masih memberi ruang kepada rakyat untuk berbelanja,” katanya.

Beliau berkata walaupun COVID-19 telah merosakkan ekonomi dunia tetapi tindakan pantas dan betul oleh kerajaan di bawah pimpinan Muhyiddin berjaya mengelakkan kesan ekonomi yang lebih buruk.

Kelonggaran sekatan pergerakan menerusi Perintah Kawalan Pergerakan Bersyarat (PKPB) dan pembukaan aktiviti ekonomi secara berperingkat telah memberi ruang dan peluang untuk aktiviti ekonomi bergerak semula dan melakukan penyesuaian di era pasca-COVID-19, katanya.

“Peningkatan indeks petunjuk pasaran Bursa Malaysia setakat ini merupakan satu isyarat keyakinan pelabur untuk kembali menyumbang kepada ekonomi dan mempercepat proses pemulihan,” katanya.

Semalam, perdana menteri juga mengumumkan Perintah Kawalan Pergerakan Pemulihan (PKPP) akan berkuat kuasa mulai 10 Jun hingga 31 Ogos, 2020, menggantikan Perintah Kawalan Pergerakan Bersyarat (PKPB), dengan lebih banyak kelonggaran diberikan.

Justeru, perjalanan rentas negeri akan dibenarkan mulai Rabu ini kecuali di kawasan yang diisytiharkan sebagai Perintah Kawalan Pergerakan Diperketatkan (PKPB).

Selain itu aktiviti komersial melibatkan pemasaran bukan dalam premis perniagaan; lawatan ke muzium; aktiviti ‘indoor busking’; akitiviti perikanan rekreasi termasuk kolam pancing komersial turut dibenarkan semasa PKPP.

Muhyiddin berkata selaras fasa penjanaan semula ekonomi negara dan tiada lagi sekatan rentas negeri, aktiviti pelancongan domestik dibenarkan, namun bagi yang berhasrat melancong ke luar negara, perlu ‘tunggu dahulu’ kerana sempadan negara masih ditutup buat masa ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pertandingan Melakar Mural “Sabah Maju Jaya” Tawar Hadiah Lumayan

TAWAU : Orang ramai khasnya penggiat seni dan lukisan dipelawa menyertai Pertandingan Melakar Mural “Sabah Maju Jaya” yang menawarkan hadiah wang tunai keseluruhan berjumlah RM3,000.00.

Pertandingan yang julung kalinya diadakan itu ditaja sepenuhnya oleh Pegawai Khas kepada Ketua Menteri, Lo Su Fui adalah bertujuan untuk mencungkil dan mengetengahkan bakat seni lukis di Tawau.

Lo berkata, melalui pertandingan itu juga, diharapkan dapat mewujudkan rasa “Sense Of Belonging” dikalangan masyarakat di daerah ini melalui konsep yang bertemakan “Sabah Maju Jaya”

Menurutnya, antara syarat utama pertadingan ialah setiap lukisan hendaklah bercirikan masyarakat, budaya, etnik, atau mercu tanda Tawau.

“Apa yang lebih menarik ialah enam lukisan terbaik bakal dilakar pada dinding bangunan di beberapa lokasi strategik sekitar pusat bandar.

“Mereka yang berminat bolehlah menghantar penyertaan bersama lukisan masing-masing sebelum 31 Januari ini,” katanya ketika ditemui pada rakaman “Program Interaktif” di TawauFm, di sini, hari ini.

Jelasnya, pemenang tempat pertama berpeluang memenangi wang tunai berjumlah RM1,000 manakala kedua dan ketiga masing-masing menerima RM750 dan RM500.

Selain itu, sijil penghargaan dan tiga hadiah saguhati masing-masing berjumlah RM500 setiap satu semua pemenang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost